open-index/open-wikipedia-markdown huggingface dataset:
ರೆನ್ಯೇ ಡೆ ಗ್ರಾಫ್

thumb
**ರೆನ್ಯೇ ಡೆ ಗ್ರಾಫ್** (1641-1673) ಒಬ್ಬ ಡಚ್ ವೈದ್ಯ ಮತ್ತು ಜೀವವಿಜ್ಞಾನಿ. ಅಂಗರಚನಾಪರಿಣತ.

## ಜೀವನ, ಸಾಧನೆಗಳು 
ಶ್ಕೂನ್‌ಹೋವೆನಿನಲ್ಲಿ 1641ರ ಜುಲೈ 30ರಲ್ಲಿ ಜನನ. ಲೋವೈನ್, ಉಟ್ರೆಕ್ಟ್, ಲೈಡನ್ ಮತ್ತು ಆಂಜಿಯರ್ಸುಗಳಲ್ಲಿ ವಿದ್ಯಾಭ್ಯಾಸ ಮುಗಿಸಿ ಸ್ವಲ್ಪ ಕಾಲ ಪ್ಯಾರಿಸಿನಲ್ಲಿ ವೈದ್ಯ ವೃತ್ತಿ ನಡೆಸಿ 1667ರಲ್ಲಿ ಡೆಲ್‍ಫ್ಟ್‌ಗೆ ಹಿಂತಿರುಗಿ ಬಂದು ಸಂಶೋಧನೆಗಳಲ್ಲಿ ನಿರತನಾದ. ಎಲ್ಲ ಪ್ರಾಣಿಗಳೂ ತತ್ತಿಗಳಿಂದ ಬೆಳೆಯುತ್ತವೆಂಬುದು ಅಂದಿನ ನಂಬಿಕೆಯಾಗಿತ್ತು. ಇದರ ನೈಜತೆಯನ್ನು ಗ್ರಾಫ್ ಶೋಧಿಸಿದ. ಸ್ತನಿಗಳ ಅಂಡಾಶಯದಲ್ಲಿ ಅಂಡಾಣುವಿನ ಸುತ್ತ ಇರುವ ಜೀವಕೋಶ ಪದರಗಳ ಸಂಪುಟವನ್ನು ಅವನು ತತ್ತಿ ಎಂದು ವಿವರಿಸಿದ (1672). ಇದು ತಪ್ಪು ಎಂದು ಆಮೇಲಿನ ಶೋಧನೆಗಳಿಂದ ತಿಳಿದುಬಂದರೂ ಗ್ರಾಫ್‌ನ ಈ ಶೋಧನೆಯ ಪ್ರಾಮುಖ್ಯವನ್ನು ಅಲ್ಲಗಳೆಯುವಂತಿಲ್ಲ. ಹೆಣ್ಣು ಸಸ್ತನಿಯ ಅಂಡಾಶಯ ಕೋಶಿಕೆಗಳಿಗೆ (ಫಾಲಿಕಲ್ಸ್) ಆತನ ಹೆಸರನ್ನೇ ಇಡಲಾಗಿದೆ (ಗ್ರಾಫಿಯನ್ ಫಾಲಿಕಲ್ಸ್). ಈ ಅಂಡಾಶಯ ಕೋಶಿಕೆಗಳಿಂದ ಅಂಡಾಣು ಬಲಿತು ಹೊರಬೀಳುವುದನ್ನೂ ಅವನು ವಿವರಿಸಿದ್ದಾನೆ. ಗಂಡು ಸ್ತನಿಗಳಲ್ಲಿರುವ ವೃಷಣಗಳ ಸೂಕ್ಷ್ಮರಚನೆಯನ್ನು ಕೂಡ ಆ ಮೊದಲೇ ಅವನು ವಿವರಿಸಿದ್ದ (1668). ಪ್ರಯೋಗದ ಸಲುವಾಗಿ ನಾಯಿಯಲ್ಲಿ ಮೇದೋಜೀರಕಾಂಗ ಮತ್ತು ಪಿತ್ತಕೋಶಗಳಿಂದ ರಸಗಳನ್ನು ಹೊರತೆಗೆದು ಕೂಡಿಹಾಕುವ ವಿಧಾನಗಳನ್ನು 1664 ರಲ್ಲಿ ಆವಿಷ್ಕರಿಸಿದ. ಅಲ್ಲದೇ ಪ್ರಾಣಿಗಳನ್ನು ಸಂಗ್ರಹಾಲಯಗಳಲ್ಲಿ ಸಂರಕ್ಷಿಸಿಡುವ ವಿಧಾನಗಳನ್ನು ಕಂಡುಹಿಡಿದು ಉತ್ತಮಗೊಳಿಸಿದ. ಗ್ರಾಫ್ ಮಡಿದದ್ದು 1673ರ ಅಗಸ್ಟ್ 17ರಂದು.

## ಉಲ್ಲೇಖಗಳು 
ವರ್ಗ:ವೈದ್ಯರು
ವರ್ಗ:ಅಂಗರಚನಾಶಾಸ್ತ್ರಜ್ಞರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪ್ಯಾಂಟಿ

ಪ್ಯಾಂಟಿಗಳು ಅಥವಾ ಪ್ಯಾಂಟಿಗಳು ಮಹಿಳೆಯರಿಗೆ ಸೂಕ್ತವಾದ ಒಳ ಉಡುಪುಗಳಾಗಿವೆ. ವಿಶಿಷ್ಟ ಘಟಕಗಳಲ್ಲಿ ಸ್ಥಿತಿಸ್ಥಾಪಕ ಸೊಂಟಪಟ್ಟಿ, ಜನನಾಂಗಗಳನ್ನು ಮುಚ್ಚಲು ಕ್ರೋಚ್ ಪ್ಯಾನಲ್ (ಸಾಮಾನ್ಯವಾಗಿ ಹತ್ತಿ) ಮತ್ತು ಕಾಲುಗಳನ್ನು ರಕ್ಷಿಸಲು ಗಸ್ಸೆಟ್ ಸೇರಿವೆ, ಇದನ್ನು ಹೆಚ್ಚಾಗಿ ಎಲಾಸ್ಟೊಮರ್‌ನಿಂದ ತಯಾರಿಸಲಾಗುತ್ತದೆ. ಇದರ ತಯಾರಿಗೆ ವಿವಿಧ ವಸ್ತುಗಳನ್ನು ಬಳಸಲಾಗುತ್ತದಾದರೂ ಸಾಮಾನ್ಯವಾಗಿ ಗಾಳಿ ಆಡುವಂತೆ ಆಯ್ಕೆ ಮಾಡಲಾಗುತ್ತದೆ.

ಪ್ಯಾಂಟಿಗಳನ್ನು ಹತ್ತಿ, ಲೇಸ್, ಲ್ಯಾಟೆಕ್ಸ್, ಚರ್ಮ, ಲೈಕ್ರಾ, ಜಾಲರಿ, ನೈಲಾನ್, ಪಿವಿಸಿ, ಪಾಲಿಯೆಸ್ಟರ್, ಕಚ್ಚಾ ಚರ್ಮ, ಸ್ಯಾಟಿನ್ ಮತ್ತು ರೇಷ್ಮೆ ಸೇರಿದಂತೆ ವಿವಿಧ ವಸ್ತುಗಳಿಂದ ತಯಾರಿಸಲಾಗುತ್ತದೆ. ನಿರ್ಮಾಣವು ಸಾಮಾನ್ಯವಾಗಿ ಕ್ರೋಚ್ ಮತ್ತು ಬದಿಗಳಲ್ಲಿ ಸ್ತರಗಳಿಂದ ಜೋಡಿಸಲಾದ ಎರಡು ತುಂಡುಗಳನ್ನು (ಮುಂಭಾಗ ಮತ್ತು ಹಿಂಭಾಗ) ಒಳಗೊಂಡಿರುತ್ತದೆ; ಹೆಚ್ಚುವರಿ ಗಸ್ಸೆಟ್ ಹೆಚ್ಚಾಗಿ ಕ್ರೋಚ್‌ನಲ್ಲಿರುತ್ತದೆ, ಸೊಂಟಪಟ್ಟಿ ಮತ್ತು ಕಾಲಿನ ತೆರೆಯುವಿಕೆಗಳನ್ನು ಎಲಾಸ್ಟೊಮರ್‌ನಿಂದ ತಯಾರಿಸಲಾಗುತ್ತದೆ.

## ಶೈಲಿಗಳು 
### ಬಿಕಿನಿ ಕಾಚ
ಸ್ತ್ರೀಯರ ಕುಚ ಭಾಗಗಳನ್ನು ಮತ್ತು ನಿತಂಬಗಳನ್ನು ಪ್ರದರ್ಶಿಸುವ ಬಿಕಿನಿ ಕಾಚ 1900ರಿಂದ ಈಚೆಗೆ 2020ರ ವರೆಗಣ ಅವಧಿಯಲ್ಲಿ ಬೆಳೆದು ಬಂದುದನ್ನು ಗಮನಿಸಬಹುದು.

## ಚಿತ್ರಾಂಕಣ 

File:Woman with white panties.jpg
File:Window light on woman thigh and white panties.png
File:Panties around ankles.png
File:Butterfly Panties.jpg
File:Woman bent over showing sheer panties.jpg
File:Girl in bra and panties - black and white cropped.jpg
File:White lace T-front thong.jpg

## ಉಲ್ಲೇಖಗಳು
ವರ್ಗ:ಉಡುಪುಗಳು
ಸಿದ್ಧಿಯರ ಕುಣಿತ

**ಸಿದ್ಧಿಯರ ಕುಣಿತ** ಒಂದು ಜಾನಪದ ಕಲೆಯಾಗಿದೆ.
ಪೋರ್ಚುಗೀಸರ ಕಾಲದಲ್ಲಿ ಗೋವಾದ ಮೂಲಕ ದಕ್ಷಿಣ ಆಫ್ರಿಕಾ ಮೂಲದ ಸಿದ್ಧಿಗಳು ಕರ್ನಾಟಕವನ್ನು ತಲುಪಿದರು. ಪೋರ್ಚುಗೀಸರ ಕಾಲದಲ್ಲಿ ಗುಲಾಮರಾಗಿದ್ದ ಇವರು ಇತ್ತೀಚಿಗೆ ಉತ್ತರ ಕನ್ನಡದ ಕೆಲವು ತಾಲ್ಲೂಕುಗಳಲ್ಲಿ ಕಾಣಸಿಗುತ್ತಾರೆ. ಹೆಚ್ಚಾಗಿ ಯಲ್ಲಾಪುರ ತಾಲೂಕಿನಲ್ಲಿ ಕಾಣಿಸುತ್ತಾರೆ.

## ಸಿದ್ಧಿಯರ ದೇಹರಚನೆ ಹಾಗೂ ಭಾಷೆ
ಸಿದ್ಧಿ ಜನಾಂಗದವರು ಮೂಲತಃ ದಕ್ಷಿಣ ಆಪ್ರಿಕಾದವರು. ಇವರು ಸಹಜವಾಗಿ ನಿಗ್ರೋಯಿಡ್ ಸಂತತಿಯ ಮೈಕಟ್ಟು ಹಾಗೂ ಬಲಾಡ್ಯ ದೇಹ ರಚನೆಯನ್ನು ಹೊಂದಿದವರಾಗಿದ್ದಾರೆ. ಮಿರುಗುವ ಕಪ್ಪು ಬಣ್ಣ, ಗುಂಗುರು ಕೂದಲು, ದಪ್ಪ ತುಟಿ, ಮೊಂಡು ಮೂಗು ಇದು ಇವರ ಪ್ರಮುಖ ಗುರುತುಗಳು. ಈಗ ಇವರು ಇಸ್ಲಾಂ ಧರ್ಮ, ಕ್ರೈಸ್ತ ಧರ್ಮ, ಹಾಗೂ ಹಿಂದೂ ಧರ್ಮಗಳ ಅನುಯಾಯಿಗಳಾಗಿದ್ದಾರೆ. ಆದರೆ ಯಾವುದೂ ಇಲ್ಲಿ ಅವರ ಮೂಲ ಧರ್ಮವಾಗಿರದೆ ಹೊರಗಿನ ಒತ್ತಡದಿಂದ ಹಾಕಿರುವಂತಹದ್ದು. ಸಾಂದರ್ಭಿಕವಾಗಿ ಮರಾಠಿ, ಕೊಂಕಣಿ, ಕನ್ನಡವನ್ನು ಮಾತಾಡುವ ಇವರು ಹೆಚ್ಚಾಗಿ ಮರಾಠಿ- ಕೊಂಕಣಿ- ಕನ್ನಡಗಳ ಮಿಶ್ರಭಾಷೆಯನ್ನಾಡುತ್ತಾರೆ.

## ಸಿದ್ಧಿಯರ ಕುಣಿತದ ವಿಧಗಳು
### ಪುಗಡಿಕುಣಿತ
ಪುಗಡಿಕುಣಿತವು ಒಂದು ಪ್ರಭಾವಿಕಲೆ. ಗೌಳಿಗರ ಮಹಿಳೆಯರಲ್ಲಿ ಹಾಗೂ ಉತ್ತರಕನ್ನಡದ ಮೀನುಗಾರ ಮಹಿಳೆಯಲ್ಲಿ ಪ್ರಚಲಿತವಿರುವ ಈ ಕಲೆಯನ್ನು ಸಿದ್ಧಿಯರು ಎರವಲು ಪಡೆದಿದ್ದಾರೆ. ಈ ಜನಪದ ಕಲೆಯನ್ನು ಇನ್ನಷ್ಟು ಭಿನ್ನವಾಗಿ ಕೊಮಾರಪಂತ ಜನಾಂಗದವರು ಪ್ರದರ್ಶಿಸುತ್ತಾರೆ.
#### ಕುಣಿತದ ಶೈಲಿ
ಹೆಣ್ಣುಮಕ್ಕಳು ಸಮ ಸಂಖ್ಯೆಯಲ್ಲಿ ಎದುರುಬದುರು ನಿಂತು ಬರಿದಾದ ಕೊಡವನ್ನು ಕೈಯಲ್ಲಿ ಹಿಡಿದು ಗುಮಟೆಯ ತಾಳಕ್ಕೆ ಹಾಗೂ ಹಿಮ್ಮೇಳದ ಹಾಡಿಗೆ ತಕ್ಕಂತೆ ಬಾಗಿ ಕುಣಿಯುತ್ತಾರೆ. ಹಾಡು ಬದಲಾದಂತೆ ನರ್ತನದ ಗತಿಯೂ, ಹೆಜ್ಜೆಯೂ ಬದಲಾಗುತ್ತದೆ. ಇದನ್ನು ಕೊಡದ ಕುಣಿತವೆಂದೂ ಸಹ ಕರೆಯಬಹುದು. ಇಲ್ಲಿ ಗಮನಿಸಬಹುದಾದ ಒಂದು ಅಂಶವೆಂದರೆ ಹಾಲಕ್ಕಿ ಒಕ್ಕಲಿಗರ ಸಂಪ್ರದಾಯದ ಗುಮಟೆ ಹಾಗೂ ಕೊಂಕಣಿ ಸಂಪ್ರದಾಯ ಕೊಡ ಒಟ್ಟಾಗಿ ಸೇರಿರುವುದು. ಗುಮಟೆಯ ಲಯಬದ್ದವಾದ ನಾದ ಕೊಡದ ಊದಿನ ಶಬ್ದದ ಜೊತೆಗೆ ಸೇರಿ ಸುಮಧುರ ಹಿನ್ನೆಲೆಯನ್ನು ಉಂಟು ಮಾಡುತ್ತದೆ. ಸಾಮಾನ್ಯವಾಗಿ ಚೌತಿ ಹಬ್ಬದಲ್ಲಿ ಇತರೆ ಜನಾಂಗಗಳು ಕುಣಿತವನ್ನು ಪ್ರದರ್ಶಿಸುತ್ತಾರೆ. ಸಿದ್ಧಿಯರು ಚೌತಿ ಹಬ್ಬ ಮಾತ್ರವಲ್ಲದೆ ಮನರಂಜನಾ ಸಂದರ್ಭದಲ್ಲೂ ಪ್ರದರ್ಶಿಸುತ್ತಾರೆ. ಇದಕ್ಕೆ ಕಾರಣ ಈ ಕಲೆ ಇವರಿಗೆ ಆರಾಧನೆಯ ಒಂದು ಭಾಗ ಎನ್ನುವುದಕ್ಕಿಂತ ಒಂದು ರೀತಿಯ ಮನರಂಜನೆ ಎಂಬುದು ಮುಖ್ಯವಾಗುತ್ತದೆ.

### ಡಮಾಮಿ ಕುಣಿತ
ಡಮಾಮಿ ಕುಣಿತವು ಸಿದ್ಧಿಯರ ಸ್ವಂತಿಕೆಯನ್ನು ಹೆಚ್ಚು ತೋರಿಸುವ ಒಂದು ಪ್ರಮುಖ ಕಲೆ. ಗಣೇಶನ ಹಬ್ಬದಲ್ಲಿ ಪುಗಡಿಕುಣಿತವನ್ನು ಕುಣಿದರೆ ಡಮಾಮಿ ನವರಾತ್ರಿಯ ಕಲೆ ಎಂದು ಅವರೇ ಹೇಳುತ್ತಾರೆ.ಈ ಡಮಾಮಿ ಕುಣಿತವು ಅವರ ಹಿರಿಯರ ಹಬ್ಬಗಳಲ್ಲೂ,ಇನ್ನಿತರ ಮನರಂಜನೆಯ ಸಂದರ್ಭಗಳಲ್ಲೂ ಪ್ರದರ್ಶಿಸಲಾಗುತ್ತದೆ.ಸಿದ್ದಿಗಳ ಸ್ವಂತಿಕೆ ಈ ಕಲೆಯಲ್ಲಿ ಹೆಚ್ಚಿದೆ ಎಂದು ಹೇಳಲು ಕಾರಣಗಳಿವೆ.ಪ್ರಮುಖವಾಗಿ ನವರಾತ್ರಿಯಲ್ಲಿ ಹಾಗೂ ಮಹಾಲಯ ಅಮಾವಾಸ್ಯೆ ಯಲ್ಲಿ ಈ ಪ್ರದರ್ಶನ ಕಂಡುಬರುತ್ತದೆ.ಇಲ್ಲಿನ ಯಾವ ಜನಾಂಗಗಳಲ್ಲೂ ಇವರ 'ಡಮಾಮಿ' ಎಂಬ ಚರ್ಮವಾದ್ಯ ಬಳಕೆಯಲ್ಲಿಲ್ಲ.ಇದಕ್ಕೆ ಬಹುಶಃ ಆಫ್ರಿಕಾದ ಮೂಲವಿರಬಹುದೇ ಎಂಬ ಸಂಶಯಗಳಿವೆ.

#### ಡಮಾಮಿ ಕುಣಿತದ ಶೈಲಿ
ಇಬ್ಬರು ಮಹಿಳೆಯರು ಅಥವಾ ಸೀರೆಯನ್ನು ಉಟ್ಟುಕೊಂಡ ಗಂಡಸರು ತೆಂಗಿನಕಾಯಿಯ ಬುರುಡೆ ಮತ್ತು ನವಿಲುಗರಿಯನ್ನು ಹಿಡಿದು ಹಿಮ್ಮೇಳದಲ್ಲಿ ಒಬ್ಬನು ಡಮಾಮಿ ಬಡಿಯುವಾಗ ಕುಣಿಯುತ್ತಾರೆ.  ಈ ಕಲೆಯನ್ನು ಮುಖ್ಯವಾಗಿ ಈ ಮೂರು ಅಂಶಗಳು ಸೆಳೆಯುತ್ತವೆ. ಮೊದಲನೆಯದಾಗಿ, ಈ ಕುಣಿತವು ಹಿರಿಯರ ಪೂಜೆಯ ಸಂದರ್ಭದಲ್ಲಿ ನಡೆಯುವುದು. ಎರಡನೆಯದಾಗಿ, ಅಪರೂಪದ ಡಮಾಮಿ ಎಂಬ ವಾದ್ಯ ವಿಶೇಷ. ಮೂರನೆಯದಾಗಿ, 'ಮುಚಾಕೆ' ಎಂಬ ತೆಂಗಿನಕಾಯಿಯ ಬುರುಡೆ. ಈ ಕುಣಿತ ನಡೆಯುವ ಸಂದರ್ಭದಲ್ಲಿ  ಭಾವಾವೇಶಕ್ಕೆ ಒಳಗಾದವರಿಗೆ 'ಮೈಮೇಲೆ' ಬರುವುದೂ ಉಂಟು.ಇಂತಹ ಸಂದರ್ಭದಲ್ಲಿ ಆ ಸಮಸ್ಯೆಗಳಿಗೆ ಪರಿಹಾರ ಕೇಳುವ ಪದ್ಧತಿಯೂ ಉಂಟು.

ಉತ್ತರ ಕರ್ನಾಟಕದಲ್ಲಿ ಪ್ರಚಲಿತವಿರುವಂತಹ 'ಮೊಹರಂ ಕುಣಿತ' ಹಾಗೂ ಹೆಚ್ಚು ಉತ್ತರ ಕನ್ನಡದ ಮರಾಠಿ ಜನರಲ್ಲಿ ಪ್ರಚಲಿತವಿರುವ 'ಹೋಳಿ ಸಿಗ್ಮಾ' ಕುಣಿತವನ್ನು ಸಿದ್ಧಿಯರು ಪ್ರದರ್ಶಿಸುತ್ತಾರೆ.

## ಉಲ್ಲೇಖಗಳು
ವರ್ಗ:ಜನಪದ
ವರ್ಗ:ಜಾನಪದ
ವರ್ಗ:ಜಾನಪದ ನೃತ್ಯಗಳು
ಚಮಚಮುಖಿ

**ಚಮಚಮುಖಿ** ಎನ್ನುವುದು ಕಬ್ಬಾರೆ, ಕ್ರೌಂಚ (ಹೆರಾನ್), ಕೆಂಪು ಕೊಕ್ಕರೆ, ಮತ್ತು ಐಬಿಸ್‌ಗಳಿಗೆ ಹತ್ತಿರ ಸಂಬಂಧಿಯಾದ ಮತ್ತು ನೀರಿನಲ್ಲಿ ನಡೆದಾಡುವ ಒಂದು ದೊಡ್ಡ ಹಕ್ಕಿ (ಸ್ಪೂನ್‌ಬಿಲ್). ಇದರಲ್ಲಿ ಸುಮಾರು 6 ಪ್ರಭೇದಗಳಿವೆ. ಇವು ಸಿಕೋನೈಯಿಫಾರ್ಮೀಸ್ (Ciconiiformes) ಗಣದ ತ್ರೆಸ್ಕಿಯಾರ್ನಿತಿಡೀ ಕುಟುಂಬಕ್ಕೆ ಸೇರಿವೆ. ಜೌಗುಪ್ರದೇಶಗಳ ಬಳಿಯೇ ಇವುಗಳ ವಾಸ. ಕೊಕ್ಕು ಉದ್ದವಾಗಿಯೂ, ತುದಿಯಲ್ಲಿ ಚಮಚದಂತೆ ಅಗಲವಾಗಿಯೂ ಇರುವುದರಿಂದ ಇವಕ್ಕೆ ಈ ಹೆಸರು.

## ಆಹಾರ 
ಚಮಚದಂಥ ಕೊಕ್ಕಿರುವುದರಿಂದ ತಮ್ಮ ಆಹಾರವಾದ ಕಪ್ಪೆ, ಮೀನು, ಏಡಿ, ಕಠಿಣ ಚರ್ಮಿಗಳು, ಕೀಟಗಳು ಮುಂತಾದ ಜಲಚರ ಪ್ರಾಣಿಗಳನ್ನು ಹಿಡಿದು ತಿನ್ನಲು ಅನುಕೂಲ. ನೀರಿನಲ್ಲಿ ನಡೆದಾಡಲು ಸಹಾಯವಾಗುವಂತೆ ಇವುಗಳ ಕಾಲುಗಳು ಬಲು ಉದ್ದವಾಗಿವೆ. ತಮ್ಮ ಕೊಕ್ಕನ್ನು ಭಾಗಶಃ ತೆರೆದುಕೊಂಡು, ನೀರಿನಲ್ಲಿ ಮುಳುಗಿಸಿ ತಲೆಯನ್ನು ಅತ್ತಿತ್ತ ಆಡಿಸುತ್ತ ಆಹಾರವನ್ನರಸಿಕೊಂಡು ಅಲೆದಾಡುತ್ತವೆ. ಆಹಾರ ಸೇವನೆಯ ಕಾಲ ಬೆಳಗ್ಗೆ ಮತ್ತು ಸಂಜೆ.

## ದೇಹರಚನೆ 
ಚಮಚಮುಖಿಗಳ ದೇಹದ ಗಾತ್ರ ಹೆಚ್ಚುಕಡಿಮೆ ಬಾತುಹಕ್ಕಿಯಷ್ಟು. ಭಾರತದಲ್ಲಿ ಕಾಣದೊರೆಯುವ ಪ್ಲಾಟೇಲಿಯ ಲ್ಯೂಕೊರಾಡಿಯ ಪ್ರಭೇದದ ಚಮಚಮುಖಿಯ ದೇಹದ ಬಣ್ಣ ಅಚ್ಚ ಬಿಳಿ, ಕಾಲುಗಳು ಕಪ್ಪು. ಅಮೆರಿಕ ಸಂಯುಕ್ತ ಸಂಸ್ಥಾನ, ವೆಸ್ಟ್ ಇಂಡೀಸ್, ಅರ್ಜೆಂಟೀನ ಮುಂತಾದೆಡೆ ವಾಸಿಸುವ ಅಜಾಯಿಯ ಅಜಾಜ (ರೋಸಿಯೇಟ್ ಸ್ಪೂನ್‍ಬಿಲ್) ಎಂಬ ಪ್ರಭೇದದ ಚಮಚಮುಖಿಯ ದೇಹದ ಬಣ್ಣ ಗುಲಾಬಿ, ಕಾಲುಗಳು ಕೆಂಪು. ಭಾರತದ ಬಗೆಯಲ್ಲಿ ಹೆಗ್ಗತ್ತಿನ ಮೇಲೆ ಪುಕ್ಕ ಮಕುಟವೊಂದಿದೆ. ಅಮೆರಿಕದ ಚಮಚಮುಖಿಯ ಎದೆಯ ಭಾಗದಲ್ಲಿ ಪುಕ್ಕಗಳ ಗುಚ್ಛವಿದೆ.

## ನಡುವಳಿಕೆ 
ಚಮಚಮುಖಿಗಳು ಸಣ್ಣ ಗುಂಪುಗಳಲ್ಲಿ ವಾಸಿಸುತ್ತವೆ. V – ಆಕಾರದ ಸಾಲುಗಳಲ್ಲಿ ಹಾರುವುದು ಇವುಗಳ ವಿಶೇಷ ಲಕ್ಷಣ. ನೀರಿನಲ್ಲಿ ಬೆಳೆಯುವ ಜೊಂಡು, ಸಣ್ಣಗಾತ್ರದ ಮರ ಮುಂತಾದವುಗಳಲ್ಲಿ ಒರಟು ಕಡ್ಡಿಗಳನ್ನು, ಎಲೆಗಳನ್ನು ಬಳಸಿಕೊಂಡು ಗೂಡು ಕಟ್ಟುತ್ತವೆ. ಮೆಲ್ದನಿಯ ಗುರುಗುಟ್ಟುವಿಕೆ ಅಥವಾ ಕೊಕ್ಕುಗಳನ್ನು ಪರಸ್ಪರ ತಾಡಿಸಿದಾಗ ಉಂಟಾಗುವ ಲಟಪಟ ಶಬ್ದಗಳನ್ನು ಬಿಟ್ಟರೆ ಇನ್ನಾವ ರೀತಿಯ ಸದ್ದನ್ನೂ ಇವು ಮಾಡವು.

## ಸಂತಾನವೃದ್ಧಿ 
ಇವು ಮೊಟ್ಟೆಯಿಡುವ ಕಾಲ ಜುಲೈ-ನವೆಂಬರ್. ಮೊಟ್ಟೆಗಳ ಬಣ್ಣ ಮಾಸಲು ಬಿಳಿ; ಮೇಲೆಲ್ಲ ಕಂದು ಮಚ್ಚೆಗಳುಂಟು; ಸಂಖ್ಯೆ 4-5.

## ಇತರ ಪ್ರಭೇದಗಳು 
ಮೇಲೆ ಹೇಳಿದ ಎರಡು ಬಗೆಗಳಲ್ಲದೆ ಇನ್ನಿತರ ಚಮಚಮುಖಿಗಳ ವ್ಯಾಪ್ತಿ ಈ ರೀತಿ ಇದೆ: ಪ್ಲಾಟಿಬಿಸ್ ಫ್ಲೇವಿಪಸ್-ಆಸ್ಟ್ರೇಲಿಯದಲ್ಲಿ ವಾಸಿಸುತ್ತದೆ; ಪ್ಲಾಟೇಲಿಯ ರೀಜಿಯ-ಆಸ್ಟ್ರೇಲಿಯ, ನ್ಯೂಜೀಲೆಂಡ್, ಪ್ಯಾಪುವಾ ನ್ಯೂ ಗಿನಿ, ಮುಂತಾದೆಡೆ ಕಾಣದೊರೆಯುತ್ತವೆ; ಪ್ಲಾ. ಮೈನರ್-ಕೊರಿಯ, ದಕ್ಷಿಣ ಜಪಾನ್, ದಕ್ಷಿಣ ಚೀನಾ, ಫಿಲಿಪೀನ್ಸುಗಳಲ್ಲಿ ಜೀವಿಸುತ್ತದೆ; ಪ್ಲಾ. ಆಲ್ಬ-ಆಫ್ರಿಕದ ಸಹಾರಾ ಮರುಭೂಮಿಯ ದಕ್ಷಿಣ ಭಾಗ ಮತ್ತು ಮಡಗಾಸ್ಕರ್‌ಗಳಲ್ಲಿ ವಾಸಿಸುತ್ತದೆ.

ಅಮೆರಿಕದ ಗುಲಾಬಿ ಚಮಚಮುಖಿಯನ್ನು ಚೆಲುವಾದ ರೆಕ್ಕೆಪುಕ್ಕಗಳಿಗಾಗಿ ಬೇಟೆಯಾಡುತ್ತಿದ್ದುದರಿಂದ ಅದು ನಿರ್ವಂಶವಾಗುವ ಸ್ಥಿತಿಗೆ ಬಂದಿತ್ತು. ಆದರೆ ಈಗೀಗ ಕಾನೂನಿನ ರಕ್ಷಣೆ ದೊರೆತಿರುವುದರಿಂದ ಫ್ಲಾರಿಡದ ಕೆಲವು ಪ್ರದೇಶಗಳಲ್ಲಿ ಸಣ್ಣಪುಟ್ಟ ಗುಂಪುಗಳನ್ನು ಕಾಣಬಹುದು.

## ಉಲ್ಲೇಖಗಳು 
## ಹೊರಗಿನ ಕೊಂಡಿಗಳು 
* Spoonbill videos on the Internet Bird Collection

ವರ್ಗ:ಪಕ್ಷಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕ್ರಿಸ್ಟ್ಯಾನ್ ಡೀಟ್ರಕ್ ಗ್ರಾಬ್

thumb|ಶಿಲಾಮುದ್ರಣ, ೧೮೩೬
**ಕ್ರಿಸ್‍ಟ್ಯಾನ್ ಡೀಟ್ರಕ್ ಗ್ರಾಬ್** (1801-1836) ಒಬ್ಬ ಜರ್ಮನ್ ನಾಟಕಕಾರ. ಹೈನ್ರಿಕ್ ಹೈನ್ ಇವನನ್ನು ಜರ್ಮನಿಯ ಒಬ್ಬ ಅಗ್ರಗಣ್ಯ ನಾಟಕಕಾರನಾಗಿ ನೋಡಿದ ಮತ್ತು ಇವನನ್ನು "ಕುಡುಕ ಷೇಕ್‍ಸ್ಪಿಯರ್" ಎಂದು ಕರೆದಿದ್ದಾನೆ. ಸಿಗ್ಮಂಡ್‌ ಫ್ರಾಯ್ಡ್‌ ಇವನನ್ನು "ಒಬ್ಬ ಸ್ವಂತಿಕೆಯುಳ್ಳ ಮತ್ತು ಕೊಂಚಮಟ್ಟಿಗೆ ವಿಚಿತ್ರ ಕವಿ" ಎಂದು ವರ್ಣಿಸಿದ್ದಾನೆ.

## ಜೀವನ, ಸಾಧನೆಗಳು 
ಈತ ಡೆಟ್‍ಮೋಲ್ಡ್‌ನಲ್ಲಿ ಜನಿಸಿದ. ಇವನು ಜೈಲಿನ ಅಧಿಕಾರಿಯೊಬ್ಬನ ಮಗ. ನ್ಯಾಯಶಾಸ್ತ್ರವನ್ನು ಅಭ್ಯಸಿಸಿದ್ದರೂ ನಾಟಕಕಾರನಾಗಿಯೇ ಉಳಿದ. ಈತ ಜರ್ಮನ್ ಭಾಷೆಯಲ್ಲಿ ಕೇವಲ ನಾಟಕಕಾರನಾಗಿಯೇ ಉಳಿದ. ಈತ ಜರ್ಮನ್ ಭಾಷೆಯಲ್ಲಿ ಕೆಲವು ನಾಟಕಗಳನ್ನು ರಚಿಸಿದ್ದಾನೆ. ಗ್ರಾಬ್ ತುಂಬ ಅವ್ಯವಸ್ಥಿತ ಜೀವನವನ್ನು ನಡೆಸಿದ. ಈತನನ್ನು ತಿದ್ದಲು ಆಪ್ತಸ್ನೇಹಿತರು ಮಾಡಿದ ಪ್ರಯತ್ನವೆಲ್ಲ ವಿಫಲವಾಯಿತು. ತನ್ನ ದುರಾಚಾರಗಳಿಂದಾಗಿ ಈತ ಅಕಾಲ ಮರಣಕ್ಕೆ ತುತ್ತಾದ. ಜರ್ಮನ್ ಭಾಷೆಯಲ್ಲಿ ಈತನ ದುರಂತಮಯ ಜೀವನವನ್ನು ಆಧರಿಸಿ ಒಂದು ನಾಟಕ ಮತ್ತು ಒಂದು ಕಾದಂಬರಿ ರಚಿತವಾಗಿವೆ.

## ಕೃತಿಗಳು 
ಈತನ ಹಲವಾರು ನಾಟಕಗಳಲ್ಲಿ ಸ್ವತಂತ್ರ ವಿಚಾರಸಂಪತ್ತು ಮತ್ತು ಸೊಗಸಾದ ಭಾವಗಳನ್ನು ಕಾಣಬಹುದು. ಆದರೆ ಅವು ರಂಗಮಂದಿರದ ಅವಶ್ಯಕತೆಗಳಿಗೆ ತಕ್ಕವಾಗಿಲ್ಲ. 1829ರಲ್ಲಿ ರಚಿತವಾದ *ಡಾನ್ ಜುವಾನ್ ಉಂಟ್ ಫೌಸ್ಟ್* ಮತ್ತು ಐತಿಹಾಸಿಕ ಕಾದಂಬರಿಗಳಾದ *ಫ್ರೀಡ್ರಿಕ್ ಬಾರ್ಬರೋಸ* (1829), *ಹೈನ್ರಿಕ್* *VI* (1830) ಮತ್ತು *ನೆಪೋಲಿಯನ್ ಓಡರ್ ಡೀ ಹುಂಡರ್ಟ್ ಟಾಗೆ* (1831)-ಇವು ಈತನ ಉತ್ತಮ ಕೃತಿಗಳು. *ಡಾನ್ ಜುವಾನ್ ಉಂಟ್ ಫೌಸ್ಟ್‌*ನಲ್ಲಿ ಗ್ರಾಬ್‌ನ ಧೀರಕಲ್ಪನೆಯನ್ನು ಕಾಣಬಹುದು. *ಹೈನ್ರಿಕ್* *VI*, *ನೆಪೋಲಿಯನ್ ಓಡರ್ ಡೀ ಹುಂಡರ್ಟ್ ಟಾಗೆ*ಯಲ್ಲಿ ವಾಟರ್‌ಲೂ ಕದನವನ್ನು ರಂಗಭೂಮಿಯ ಮೇಲೆ ತೋರಿಸುವ ಒಂದು ಯತ್ನ ನಡೆದಿದೆ. ಈತನ ಪ್ರತಿಭೆ ಮತ್ತು ವಿಲಕ್ಷಣಗಳಿಗೆ ನಿದರ್ಶನಗಳಾಗಿರುವ ಇವೆರಡೂ ಈತನ ಯಶಸ್ವೀ ನಾಟಕಗಳು.

## ಉಲ್ಲೇಖಗಳು 
ವರ್ಗ:ನಾಟಕಕಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಆರ್ಟುರೊ ಗ್ರಾಫ್

right|thumb|255x255px|
**ಆರ್ಟುರೊ ಗ್ರಾಫ್** (1848 - 1913) ಒಬ್ಬ ಇಟಾಲಿಯನ್ ಕವಿ.

## ಜೀವನ 
ಅಥೆನ್ಸ್‌ನಲ್ಲಿ ಹುಟ್ಟಿದನಾದರೂ ಈತನ ಪೂರ್ವಜರು ಜರ್ಮನರು. ನೇಪಲ್ಸ್ ವಿಶ್ವವಿದ್ಯಾಲಯದಲ್ಲಿ ವಿದ್ಯಾಭ್ಯಾಸ ಮುಗಿಸಿ 1882 ರಲ್ಲಿ ರೋಮಿನಲ್ಲಿ ಇಟಾಲಿಯನ್ ಸಾಹಿತ್ಯದ ಉಪನ್ಯಾಸಕನಾಗಿ ನಿಂತ. ಅನಂತರ ಟ್ಯೂರಿನಿನಲ್ಲಿ ಪ್ರಾಧ್ಯಾಪಕನಾಗಿ ನೇಮಕಗೊಂಡ (1876 - 1913). ಕವಿ ಲೇಯಪಾರ್ಡೀಯಂತೆ ಈತನೂ ತೀವ್ರ ನಿರಾಶಾವಾದಿ. ಆತನನ್ನು ಕುರಿತು ಈತ ಕೆಲವು ಉತ್ತಮ ಲೇಖನಗಳನ್ನು ಬರೆದಿದ್ದಾನೆ.

ಈತನ ಕಾವ್ಯಗಳು ಅನೇಕ ಸಂಪುಟಗಳಲ್ಲಿ ಪ್ರಕಟವಾಗಿವೆ. ಈತ ಕೆಲವು ನಾಟಕಗಳನ್ನು ಬರೆದಿದ್ದಾನೆ. ಅವುಗಳಲ್ಲಿ ಕಾವ್ಯಾಂಶವೇ ಪ್ರಧಾನವಾಗಿದೆ. ಈತನ ಕೃತಿಗಳು ಆ ಶತಮಾನದ ಭಾವಗೀತ ಸಾಹಿತ್ಯದಲ್ಲಿ ಉನ್ನತಸ್ಥಾನ ಪಡೆದಿವೆ. 1915 ರಲ್ಲಿ *ಪೊಯೆಸಿ* ಎಂಬ ಹೆಸರಿನ ಈತನ ಆಯ್ದ ಕವನಗಳು ಪ್ರಕಟಗೊಂಡಿವೆ. ಟ್ಯೂರಿನಿನಲ್ಲಿ ಈತ ಕಾಲವಾದ.

## ಉಲ್ಲೇಖಗಳು 
ವರ್ಗ:ಕವಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕಾರ್ಲ್ ಫರ್ಡಿನಾಂಡ್ ಫಾನ್ ಗ್ರಾಫೆ

thumb|ಕಾರ್ಲ್ ಫರ್ಡಿನಾಂಡ್ ಫಾನ್ ಗ್ರಾಫೆಯ ಶಿಲಾಮುದ್ರಣ
**ಕಾರ್ಲ್ ಫರ್ಡಿನಾಂಡ್ ಫಾನ್ ಗ್ರಾಫೆ** (1787-1840) ಜರ್ಮನಿಯ ಒಬ್ಬ ಪ್ರಸಿದ್ಧ ವೈದ್ಯ.

## ಜೀವನ, ಸಾಧನೆಗಳು 
ಕಾರ್ಲ್ ಫರ್ಡಿನಾಂಡ್ ಪೋಲೆಂಡಿನ ವಾರ್ಸಾದಲ್ಲಿ ಹುಟ್ಟಿ ಜರ್ಮನಿಯಲ್ಲಿ ಶಿಕ್ಷಣ ಪಡೆದು ಬರ್ಲಿನ್ನಿನಲ್ಲಿ ಶಸ್ತ್ರವೈದ್ಯ ಪ್ರಾಧ್ಯಾಪಕನಾಗಿ ಕೆಲಸಮಾಡಿದ. ಅಂಗವಿಕಾರಗಳನ್ನು ಸರಿಪಡಿಸಿ ಸುರೂಪಕ್ಕೆ ತರಲು ಬಳಸುವ ಪ್ಲಾಸ್ಟಿಕ್ ಶಸ್ತ್ರವೈದ್ಯ ವಿಧಾನವನ್ನು ಜರ್ಮನಿಯಲ್ಲಿ ಮೊತ್ತ ಮೊದಲು ಪ್ರಾರಂಭಿಸಿ ಅದರಲ್ಲಿ ಪರಿಣತಿಯನ್ನು ಪಡೆದು ಪ್ಲಾಸ್ಟಿಕ್ ಶಸ್ತ್ರವೈದ್ಯದ ಅಧ್ವರ್ಯುವೆಂದು ಹೆಸರು ಪಡೆದ. ಜೊತೆಗೆ ದೇಹದಲ್ಲಿನ ರಕ್ತ ಪೂರೈಕೆ, ಸಿಸೇರಿಯನ್ ಶಸ್ತ್ರವೈದ್ಯವೆಂದು ಹೆಸರಾದ ಗರ್ಭಕೋಶದ ಕೊಯ್ತದಿಂದ ಮಾಡುವ ಹೆರಿಗೆ, ಮೂಗನ್ನು ಸುರೂಪಗೊಳಿಸುವಿಕೆ, ಬಾಯಿಯ ಹರಿದ ಅಟ್ಟವನ್ನು ಸರಿಪಡಿಸುವಿಕೆ ಮುಂತಾದ ವಿಧಾನಗಳಲ್ಲಿ ವಿನೂತನ ಬದಲಾವಣೆಗಳನ್ನು ಮಾಡಿ ಗಣನೀಯ ಪ್ರಗತಿ ಸಾಧಿಸಿದ.

## ಉಲ್ಲೇಖಗಳು 
## ಗ್ರಂಥಸೂಚಿ 
* 

ವರ್ಗ:ಶಸ್ತ್ರವೈದ್ಯರು
ವರ್ಗ:ವೈದ್ಯರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಹರಿವೆ ಸೊಪ್ಪು/ಗುಳಿಟ್ಟು

*ಹರಿವೆ ಸೊಪ್ಪು*, ಅಥವಾ amaranth leaves, ಒಂದು ಪೌಷ್ಟಿಕಾಂಶಭರಿತ ಹಸಿರು ತರಕಾರಿ. ಇದು ಭಾರತೀಯ ಅಡುಗೆಯಲ್ಲಿ ಸಾಮಾನ್ಯವಾಗಿ ಬಳಸಲ್ಪಡುತ್ತದೆ ಮತ್ತು ಅನೇಕ ಆರೋಗ್ಯ ಪ್ರಯೋಜನಗಳನ್ನು ಹೊಂದಿದೆ. ಇದು ವಿಟಮಿನ್ಗಳು, ಖನಿಜಗಳು ಮತ್ತು ಉತ್ಕರ್ಷಣ ನಿರೋಧಕಗಳಿಂದ ಸಮೃದ್ಧವಾಗಿದೆ.

ಕೆಂಪು ಹರಿವೆ ಸೊಪ್ಪು (Red Amaranth) ಮತ್ತು ಹಸಿರು ಹರಿವೆ ಸೊಪ್ಪು (Green Amaranth) ಎರಡು ವಿಧಗಳಲ್ಲಿ ಲಭ್ಯವಿದೆ. ಎರಡೂ ವಿಧಗಳು ತಮ್ಮದೇ ಆದ ಪೋಷಕಾಂಶಗಳನ್ನು ಹೊಂದಿವೆ.

## ಕೆಲವು ಮುಖ್ಯ ಆರೋಗ್ಯ ಪ್ರಯೋಜನಗಳು: 
ಜೀರ್ಣಕ್ರಿಯೆಗೆ ಸಹಕಾರಿ: ಹರಿವೆ ಸೊಪ್ಪಿನಲ್ಲಿರುವ ನಾರಿನಂಶವು ಜೀರ್ಣಕ್ರಿಯೆಯನ್ನು ಸುಧಾರಿಸುತ್ತದೆ ಮತ್ತು ಮಲಬದ್ಧತೆಯನ್ನು ತಡೆಯುತ್ತದೆ.

ಹೃದಯದ ಆರೋಗ್ಯ: ಇದು ರಕ್ತದೊತ್ತಡ ಮತ್ತು ಕೊಲೆಸ್ಟ್ರಾಲ್ ಮಟ್ಟವನ್ನು ನಿಯಂತ್ರಿಸಲು ಸಹಾಯ ಮಾಡುತ್ತದೆ, ಹೀಗಾಗಿ ಹೃದಯದ ಆರೋಗ್ಯವನ್ನು ಕಾಪಾಡುತ್ತದೆ.

ತೂಕ ಇಳಿಕೆಗೆ ಸಹಕಾರಿ: ಹರಿವೆ ಸೊಪ್ಪಿನಲ್ಲಿರುವ ಕಡಿಮೆ ಕ್ಯಾಲೋರಿ ಮತ್ತು ಹೆಚ್ಚಿನ ನಾರಿನಾಂಶವು ತೂಕ ಇಳಿಕೆಗೆ ಸಹಕಾರಿಯಾಗಿದೆ.

ಚರ್ಮದ ಆರೋಗ್ಯ: ಉತ್ಕರ್ಷಣ ನಿರೋಧಕಗಳು ಚರ್ಮದ ಆರೋಗ್ಯವನ್ನು ಕಾಪಾಡುತ್ತವೆ ಮತ್ತು ವಯಸ್ಸಾಗುವ ಲಕ್ಷಣಗಳನ್ನು ತಡೆಯುತ್ತವೆ.

ಕೂದಲಿನ ಬೆಳವಣಿಗೆ: ಹರಿವೆ ಸೊಪ್ಪಿನಲ್ಲಿರುವ ಪೋಷಕಾಂಶಗಳು ಕೂದಲಿನ ಬೆಳವಣಿಗೆಗೆ ಸಹಕಾರಿ.

ವಿಟಮಿನ್‌ಗಳ ಆಗರ: ಇದು ವಿಟಮಿನ್ ಎ, ಸಿ, ಕೆ ಮತ್ತು ಬಿ ಗುಂಪಿನ ವಿಟಮಿನ್‌ಗಳನ್ನು ಒಳಗೊಂಡಿದೆ.

ಖನಿಜಗಳ ಆಗರ: ಕ್ಯಾಲ್ಸಿಯಂ, ಕಬ್ಬಿಣ, ಮೆಗ್ನೀಸಿಯಮ್ ಮತ್ತು ಪೊಟ್ಯಾಸಿಯಮ್‌ನಂತಹ ಖನಿಜಗಳನ್ನು ಒಳಗೊಂಡಿದೆ.

ನೀವು ಹರಿವೆ ಸೊಪ್ಪನ್ನು ಪಲ್ಯ, ಸಾರು, ಸೂಪ್ ಮತ್ತು ಸಲಾಡ್‌ಗಳಲ್ಲಿ ಬಳಸಬಹುದು.

* ಹರಿವೆ ಸೊಪ್ಪಿನ ಅಪ್ಪ
* ಹರಿವೆ  ಸೊಪ್ಪಿನಿಂದ ಮಾಡುವ ತಿಂಡಿ

## ಬೇಕಾಗುವ ಸಾಮಾನುಗಳು 
# ಅಕ್ಕಿ
# ತೆಂಗಿನ ಕಾಯಿ
# ಉಪ್ಪು
# ಈರುಳ್ಳಿ 
# ಹಸಿಮೆಣಸು

## ಮಾಡುವ ವಿಧಾನ 
ಹರಿವೆ ಸೊಪ್ಪನ್ನೂ ಸಣ್ಣದಾಗಿ ಹಚ್ಚಿ ಮತ್ತು ಅಕ್ಕಿ,  ತೆಂಗಿನ ಕಾಯಿ, ಉಪ್ಪುನು ಸೇರಿಸಿ  ರುಬ್ಬಿಕೊಳ್ಳಬೇಕು. ರುಬ್ಬಿದ ಮಿಶ್ರಣಕ್ಕೆ  ಹರಿವೆ ಸೊಪ್ಪು ನು ಮತ್ತು ಕಾಯಿ ಮೆಣಸು ಮತ್ತು ನೀರುಳ್ಳಿ ಹಾಕಿ ಒಲೆಯ ಮೇಲೆ ಅಪ್ಪ ದ ಕಾವಲಿಯನ್ನು  ಬಿಸಿಯಾಗಲು ಇಟ್ಟು ಆನಂತರ ತಯಾರು ಮಾಡಿಟ್ಟ ಹಿಟ್ಟು  ಕಾವಲಿಯ ಗುಳಿಗೆ ಹೊಯ್ಯ ಬೇಕು.ಅಪ್ಪ ಕಾದು ಬೆಂದ ನಂತರ ಗುಳಿಯಿಂದ ಚಮಚದ ಸಹಾಯದಿಂದ ತೆಗೆಯಬೇಕು, ಇದನ್ನು ಬಿಸಿ ಬಿಸಿ ತಿಂದರೆ ಹೊಟ್ಟೆಯ ಜೀರ್ಣಕ್ರಿಯೆಗೆ ಒಳ್ಳೆಯದು.

## ಉಲ್ಲೇಖಗಳು 
ವರ್ಗ:ಖಾದ್ಯ
ಲೈಂಗಿಕ ವೇಧನ

ಮಾನವ ಮತ್ತು ಮಾನವೇತರ ಪ್ರಾಣಿಗಳಲ್ಲಿ ನೈಸರ್ಗಿಕ ಲೈಂಗಿಕ ಸುಖಪ್ರಾಪ್ತಿಗಾಗಿ ಬಾಯಿ, ಯೋನಿ ಅಥವಾ ಗುದದ್ವಾರದಂತಹ ದೇಹದ ರಂಧ್ರಕ್ಕೆ ದೇಹದ ಭಾಗ ಅಥವಾ ಇತರೆ ವಸ್ತುಗಳನ್ನು ತುರುಕಿಸುವುದನ್ನು ಲೈಂಗಿಕ ವೇಧನ ಎಂದು ಕರೆಯಲಾಗುತ್ತದೆ.

ಕೆಲವು ಲೈಂಗಿಕ ಚಟುವಟಿಕೆಗಳನ್ನು ನಿಷೇಧಿಸುವ ಸಂದರ್ಭದಲ್ಲಿ ಈ ಪದವನ್ನು ಸಾಮಾನ್ಯವಾಗಿ ಕಾನೂನು ಕಾನೂನಿನಲ್ಲಿ ಬಳಸಲಾಗುತ್ತದೆ. "ಲೈಂಗಿಕ ಸಂಭೋಗ" ಎಂಬು ಸಮಾನಾರ್ಥಕವಾದ ಪದಗಳು ಹಳೆಯ ಕಾನೂನುಗಳಲ್ಲಿ ಹೆಚ್ಚಾಗಿ ಕಂಡುಬರುತ್ತವೆ. ಆದರೆ ಅನೇಕ ಆಧುನಿಕ ಕ್ರಿಮಿನಲ್ ಕಾನೂನುಗಳು "ಲೈಂಗಿಕ ವೇಧನ" ಎಂದು ಅರ್ಥವಿರುವ ಪದಗಳನ್ನು ಬಳಸುತ್ತವೆ. ಇದು ಏಕೆಂದರೆ ವೇಧಿಸಬಹುದಾದ ಯಾವುದೇ ವಸ್ತುವನ್ನು ಬಳಸಿ ಕೈಗೊಳ್ಳುವ ಲೈಂಗಿಕ ಚಟುವಟಿಕೆಯನ್ನು ಸೂಚಿಸುವ ವಿಶಾಲ ಪದವಾಗಿದೆ ಮತ್ತು. ಅತ್ಯಂತ ಕನಿಷ್ಠ ವೇಧನವಾದರೂ ಶಿಕ್ಷೆಗ ಅರ್ಹವಾಗುತ್ತದೆ. ಕೆಲವು ನ್ಯಾಯಸಂಹಿತೆಗಳು ಕೆಲವು ಬಗೆಯ ವೇಧನಗಳನ್ನು "ಅಸಭ್ಯ ಕ್ರಿಯೆಗಳು" ಅಥವಾ ತತ್ಸಮಾನ ಪದಪ್ರಯೋಗಗಳಿಂದು ಗುರುತಿಸುತ್ತವೆ.

## ಪರಿಭಾಷೆ
ಶಿಶ್ನವನ್ನು ಯೋನಿಯಲ್ಲಿ ವೇಧಿಸಿದಾಗ, ಅದನ್ನು ಸಾಮಾನ್ಯವಾಗಿ ಯೋನಿ ಸಂಭೋಗ, ಯೋನಿ ವೇಧನ,  ಅಥವಾ ಶಿಶ್ನ-ಯೋನಿಯ ಭೋಗ ಎಂದು ಕರೆಯಲಾಗುತ್ತದೆ.ಒಬ್ಬನ ಶಿಶ್ನ ಇನ್ನೊಬ್ಬನ ಗುದದ್ವಾರವನ್ನು ವೇಧಿಸುವುದಾದರೆ ಅದನ್ನು ಗುದ ಸಂಭೋಗ ಅಥವಾ ಗುದ ವೇಧನ ಎಂದು ಕರೆಯಲಾಗುತ್ತದೆ. ವೇಧಕ ಮುಖರತಿಯಲ್ಲಿ ಶಿಶ್ನ ಬಾಯಿಯೊಳಗೆ ವೇಧಿಸುತ್ತದೆ (ಫೆಲೇಶಿಯೋ) ಮತ್ತು ಯೋನಿದ್ವಾರ ಅಥವಾ ಯೋನಿಯನ್ನು (ಕನ್ನಿಲಿಂಗಸ್) ವೇಧಿಸಲು ನಾಲಗೆಯ ಬಳಕೆಯಾಗುತ್ತದೆ. ನಾಲಗೆಯಿಂದ ಗುದದ್ವಾರವನ್ನು ವೇಧಿಸುವುದನ್ನು ನಾಲಗೆ-ಗುದ ವೇಧನ (ಅನಿಲಿಂಗಸ್) ಎನ್ನಲಾಗುತ್ತದೆ. ಒಂದು ಅಥವಾ ಹೆಚ್ಚಿನ ಸಂಖ್ಯೆಯ ಬೆರಳುಗಳನ್ನು ವೇಧನಕ್ಕೆ ಉಪಯೋಗಿಸಿದರೆ, ಅದನ್ನು ಅಂಗುಲಿ ವೇಧನ ಅಥವಾ ಡಿಜಿಟಲ್ ವೇಧನ ಎನ್ನಲಾಗುತ್ತದೆ. ಡಿಲ್ಡೊ, ವೈಬ್ರೇಟರ್ ಅಥವಾ ಇತರ ಲೈಂಗಿಕ ಆಟಿಕೆಗಳಂತಹ ವಸ್ತುವನ್ನು ಜನನಾಂಗದಲ್ಲಿ ಅಥವಾ ಗುದದ್ವಾರದಲ್ಲಿ ವೇಧಿಸುವುದನ್ನು ಲೈಂಗಿಕ ವೇಧನವೆಂದು ಪರಿಗಣಿಸಬಹುದು. ಲೈಂಗಿಕ ವೇಧನ ಅರ್ಥಪೂರ್ಣ ಲೈಂಗಿಕ ಸಂಭೋಗ ಎನಿಸಿಕೊಂಡಿದೆ.

## ಉಲ್ಲೇಖಗಳು
ರಥ ಪುಷ್ಪ

**ರಥ ಪುಷ್ಪ** ಹೆಸರೇ ಸೂಚಿಸುವಂತೆ ರಥದ ಹಾಗೆ ಕಾಣುತ್ತದೆ, ಇದು ಒಂದು ಜಾತಿಯ ಕಾಡು ಹೂ, ಚಿಕ್ಕ ಚಿಕ್ಕ ಹೂಗಳ ಗೊಂಚಲು ಸೇರಿ ತೇರ್ (ರಥದ) ರೂಪದಲ್ಲಿ ಕಾಣಿಸುತ್ತದೆ.ದೊಡ್ಡ ದೊಡ್ಡ ಎಲೆಗಳಿದ್ದು ಐದು ಆರು ಅಡಿ ಎತ್ತರಕ್ಕೆ ಬೆಳೆಯುವ ಗಿಡ .ಇಂಗ್ಲೀಷ್ ನಲ್ಲಿ ಪಗೋಡಾ ಫ್ಲವರ್ (pagoda flower), (Clerodendrum paniculatum), ಹೇಳುತ್ತಾರೆ ಇದನ್ನು ಹನುಮಾನ್ ಕೀರಿಟ ಎಂದು ಕೆಲವರು ಹೇಳುತ್ತಾರೆ.

ವೈಜ್ಞಾನಿಕವಾಗಿ Clerodendrum ಹೂ ಜಾತಿಗೆ ಸೇರಿದಾಗಿದೆ ಇದರ ಮೂಲ ಎಷ್ಯಾ ಬಾಗ, ಚೀನಾ, ಬಾಂಗ್ಲಾದೇಶ. ಬಾಂಗ್ಲಾದಲ್ಲಿ ಕಾಣಲು ಸಿಗುತ್ತದೆ, ಭಾರತದಲ್ಲಿ ಸಾಮಾನ್ಯವಾಗಿ ನೋಡಲು ಸಿಗುವುದು ಕರಾವಳಿ ಕರ್ನಾಟಕ, ಪಶ್ಚಿಮ ಘ‍ಟ್ಟ ಗಳಲ್ಲಿ ಸಾಮಾನ್ಯವಾಗಿ ಜುಲೈಯಿಂದ - ಡಿಸೆಂಬರ್‌ ವರೆಗೆ ಹೂ ಬಿಡುತ್ತದೆ. ಇದು ದ್ವಿದಳ ಸಸ್ಯ. ಈ ಗಿಡ ಮಳೆಗಾಲದಲ್ಲಿ ಮಾತ್ರ ಕಾಣಸಿಗುತ್ತವೆ. ಮಳೆ ಬರುವಾಗ ತೋಟ ಗದ್ದೆಗಳ ಬದಿಯಲ್ಲಿ ಬೆಳೆದು ಹೂ ಆದಾಗ ನೋಡಲು ತುಂಬಾ ಚೆನ್ನಾಗಿರುತ್ತದೆ.

## ಹೆಸರುಗಳು 
* ತುಳು :‍ ತೇರ್‌‍ ಪೂ; ರಥ ಪುಷ್ಪ; ರಥ ಪೂ.
* ಕನ್ನಡ : ರಥ ಪುಷ್ಪ
* ತಮಿಳು : ಕೃಷ್ಣ ಕಿರೀಟಂ
* ಹಿಂದಿ : ಹನುಮಾನ್ ಕಿರೀಟಂ
* ಇಂಗ್ಲೀಷ್ : ಪಗೋಡಾ ಫ್ಲವರ್

ಸಸ್ಯ ವಿಜ್ಞಾನದ ಹೆಸರು:‍ ಕ್ಲೆರೊಡೆಂಡ್ರಂ ಪಾನಿಕುಲೆಟಂ; ಕ್ಲೆರೊಡೆಂಡ್ರಂ ಡೈವರ್ಸಿಫೋಲಿಯಂ; ವೋಲ್ಕಾಮೆರಿಯಾ ಡೈವರ್ಸಿಫೋಲಿಯಾ

## ಉಪಯೋಗ 
* ಅಲಂಕಾರಕ್ಕೆ 
* ಕರ್ನಾಟಕದ ಕರಾವಳಿಯ ಭಾಗದಲ್ಲಿ ದೀಪಾವಳಿಯ ಸಮಯದಲ್ಲಿ ಬಲಿಯೇಂದ್ರ ಮರಧ ಸಿಂಗಾರಕ್ಕೆ ಉಪಯೋಗಿಸುತ್ತಾರೆ 
* ತಲೆಗೂ ಕೆಲವರು ಮುಡಿಯುತ್ತಾರೆ.
* ದೈವೊ, ದೇವರಿಗೂ ಉಪಯೋಗಿಸುತ್ತಾರೆ

## ವಿಶೇಷತೆಗಳು 
* ಕೊಂಕಣಿ ಜಾತಿಯವರು ಶ್ರಾವಣದ ಸಮಯದಲ್ಲಿ ಚೂಡಿ ಕಟ್ಟುವಾಗ ಈ ಹೂ ಒಂದು ಪತಿವೃತೆ ಹೂ ಎಂಬ ನಂಬಿಕೆಯಿಂದ ಉಪಯೋಗ ಮಾಡಿತ್ತಾರೆ.

* ಬಣ್ಣ ಬಣ್ಣದ ಚಿಟ್ಟೆಗಳು ಈ ಹೂವಿಗೆ ಆಕರ್ಷಿತವಾಗುತ್ತವೆ.

ನೋಡಲು ರಥದ ತರಹನೇ ಕಾಣುತ್ತದೆ ಇದರಿಂದ ಕೆಲವು ಉಪಯುಕ್ತತೆಗಳು ಇದೆ.
ಔಷಧೀಯ ಗುಣ ಮತ್ತು ಉಪಯೋಗ:

ಪಗೋಡ ಸಸ್ಯದ ಹೂವು, ಎಲೆ ಹಾಗೂ ಬೇರುಗಳು ಮುಖ್ಯವಾಗಿ ಔಷಧೀಯ ಗುಣ ಹೊಂದಿದೆ. ಬೇರುಗಳನ್ನು ಒಣಗಿಸಿ ಹುಡಿ ಮಾಡಿ ಕೂಡಾ ಹಲವಾರು ಆಯುರ್ವೇದೀಯ ಸಿದ್ಧೌಷಧ ತಯಾರಿಕೆಯಲ್ಲಿ ಬಳಸುತ್ತಾರೆ. ಸಸ್ಯದ ಭಾಗಗಳು ದೇಹದ ಜೀವಕೋಶಗಳನ್ನು ಉತ್ತೇಜಿಸುವ ಉತ್ಕರ್ಷಣ ನಿರೋಧಕಯಾಗಿದೆ.

## ಉಲ್ಲೇಖಗಳು 
ವರ್ಗ:ಹೂವುಗಳು
ರ‍್ಯಾಗಿಂಗ್‌

ರ‍್ಯಾಗಿಂಗ್‌ ಎಂದರೆ ದಕ್ಷಿಣ ಏಷ್ಯಾದ ಶಿಕ್ಷಣ ಸಂಸ್ಥೆಗಳಲ್ಲಿ ಸಾಮಾನ್ಯವಾಗಿ ಹೊಸಬರಿಗೆ ಕಿರುಕುಳ ನೀಡುವ, ನಿಂದಿಸುವ ಅಥವಾ ಬೆದರಿಸುವ ಕ್ರಿಯೆಯಾಗಿದ್ದು, ಅಸಭ್ಯತೆ, ಕೀಟಲೆ, ದೈಹಿಕ ಅಥವಾ ಮಾನಸಿಕ ಹಾನಿ ಮತ್ತು ಆರ್ಥಿಕ ಸುಲಿಗೆಯಂತಹ ಕೃತ್ಯಗಳಿಂದ ನಿರೂಪಿಸಲ್ಪಟ್ಟಿದೆ, ಇದು ಬಲಿಪಶುವಿನ ಮಾನಸಿಕ ಮತ್ತು ದೈಹಿಕ ಆರೋಗ್ಯದ ಮೇಲೆ ತೀವ್ರ ಪರಿಣಾಮ ಬೀರುತ್ತದೆ. ಈ ಅಭ್ಯಾಸವು ಕಾನೂನುಬಾಹಿರವಾಗಿದೆ ಮತ್ತು ಕಾನೂನಿನಿಂದ ನಿಷೇಧಿಸಲ್ಪಟ್ಟಿದೆ, ಅಪರಾಧಿಗಳಿಗೆ ತೀವ್ರ ಪರಿಣಾಮಗಳನ್ನು ಬೀರುತ್ತದೆ ಮತ್ತು ಭಾರತದಲ್ಲಿ ವಿದ್ಯಾರ್ಥಿಗಳು ತಮ್ಮ ಅನುಸರಣೆಯನ್ನು ಖಚಿತಪಡಿಸಿಕೊಳ್ಳಲು ಕಡ್ಡಾಯವಾಗಿ ರ್ಯಾಗಿಂಗ್ ವಿರೋಧಿ ಕಾರ್ಯಗಳು ನಡೆಯುತ್ತವೆ.

## ಭಾರತದಲ್ಲಿ 
ಹಲವಾರು ಪ್ರತಿಷ್ಠಿತ ಭಾರತೀಯ ಕಾಲೇಜುಗಳು, ವಿಶೇಷವಾಗಿ ವೈದ್ಯಕೀಯ ಕಾಲೇಜುಗಳು, ರ‍್ಯಾಗಿಂಗ್‌ ಇತಿಹಾಸವನ್ನು ಹೊಂದಿವೆ. ಕೆಲವೊಮ್ಮೆ ಇದನ್ನು ಕಾಲೇಜು ಸಂಪ್ರದಾಯವೆಂದು ಪರಿಗಣಿಸಲಾಗುತ್ತದೆ. ಬಲಿಪಶುಗಳಿಗೆ ಗಂಭೀರ ಗಾಯಗಳಾಗಿರುವ ಹಲವಾರು ದೂರುಗಳು ಮತ್ತು ರ‍್ಯಾಗಿಂಗ್‌  ಸಂಬಂಧಿಸಿದ ಕಠಿಣ ಕಾನೂನುಗಳಿಂದಾಗಿ ಇದು ಹೆಚ್ಚು ಜನಪ್ರಿಯವಾಗಿಲ್ಲ. ರಾಷ್ಟ್ರೀಯ ಮಟ್ಟದಲ್ಲಿ, ರ‍್ಯಾಗಿಂಗ್‌  ಅನ್ನು ಪ್ರಸ್ತುತ ಹೀಗೆ ವ್ಯಾಖ್ಯಾನಿಸಲಾಗಿದೆ: "ಬಣ್ಣ, ಜನಾಂಗ, ಧರ್ಮ, ಜಾತಿ, ಜನಾಂಗೀಯತೆ, ಲಿಂಗ, ನೋಟ, ರಾಷ್ಟ್ರೀಯತೆ, ಪ್ರಾದೇಶಿಕ ಮೂಲಗಳು, ಭಾಷಾ ಗುರುತು, ಜನ್ಮಸ್ಥಳ, ವಾಸಸ್ಥಳ ಅಥವಾ ಆರ್ಥಿಕ ಹಿನ್ನೆಲೆಯ ಆಧಾರದ ಮೇಲೆ ಇನ್ನೊಬ್ಬ ವಿದ್ಯಾರ್ಥಿಯನ್ನು (ಹೊಸ ಅಥವಾ ಇತರ) ಗುರಿಯಾಗಿಸಿಕೊಂಡು ದೈಹಿಕ ಅಥವಾ ಮಾನಸಿಕ ದೌರ್ಜನ್ಯದ ಯಾವುದೇ ಕ್ರಿಯೆ (ಬೆದರಿಸುವಿಕೆ ಮತ್ತು ಹೊರಗಿಡುವಿಕೆ ಸೇರಿದಂತೆ)."

https://en.wikipedia.org/wiki/Ragging
ಆಲ್ಬ್ರೆಕ್ಟ್ ಫಾನ್ ಗ್ರಾಫೆ

thumb
**ಆಲ್‌ಬ್ರೆಕ್ಟ್ ಡಬ್ಲು. ಇ. ಫಾನ್ ಗ್ರಾಫೆ** (1828-70) ಜರ್ಮನಿಯ ಒಬ್ಬ ಪ್ರಸಿದ್ಧ ವೈದ್ಯ. ಈತ ಕಾರ್ಲ್ ಫರ್ಡಿನಾಂಡ್ ಫಾನ್ ಗ್ರಾಫೆಯ ಮಗ.

## ಜೀವನ, ಸಾಧನೆಗಳು 
ಆಲ್‌ಬ್ರೆಕ್ಟ್ ಜೀವಿಸಿದ್ದು ಕೇವಲ 42 ವರ್ಷಗಳವರೆಗೆ. ಈತ ಕಣ್ಣುರೋಗಗಳಲ್ಲಿ ಅನೇಕ ಶೋಧನೆಗಳನ್ನು ಮಾಡಿ 19ನೆಯ ಶತಮಾನದ ಪ್ರಮುಖ ನೇತ್ರವೈದ್ಯ ಎನಿಸಿಕೊಂಡ. ಈತನನ್ನು ನೇತ್ರರೋಗ ಪ್ರಾಧ್ಯಾಪಕನಾಗಿ 1858ರಲ್ಲಿ ನೇಮಕ ಮಾಡಲಾಯಿತು. 1866 ರಲ್ಲಿ ಪೂರ್ಣ ಪ್ರಾಧ್ಯಾಪಕನಾದ. ದೃಷ್ಟಿಮಾಂದ್ಯಗೊಳಿಸುವ ಮೋತಿಬಿಂದುವನ್ನು ಕೊಯ್ದು ಹೊರತೆಗೆಯುವ ಶಸ್ತ್ರಚಿಕಿತ್ಸೆಯನ್ನು ಇವನು ಯಶಸ್ವಿಯಾಗಿ ಜಾರಿಗೆ ತಂದ (1867). ಗುರಾಣಿಕ ಗ್ರಂಥಿಯ ಅಂತಃಸ್ರಾವದ ಹೆಚ್ಚುವರಿಯಾಗಿರುವ ರೋಗಸ್ಥಿತಿಯಲ್ಲಿ ಕಣ್ಣಿನ ರೆಪ್ಪೆಯಲ್ಲಿ ತೋರುವ ವಿಶಿಷ್ಟ ಲಕ್ಷಣಕ್ಕೆ ಈತನ ಹೆಸರನ್ನೇ ಕೊಡಲಾಗಿದೆ (1864). ಕಣ್ಣುಗುಡ್ಡೆಯಲ್ಲಿ ಏರಿದ ಒತ್ತಡ ಸ್ಥಿತಿಗೆ (ಗ್ಲಾಕೋಮ) ಪಾಪೆಕೊಯ್ತದ (ಐರಿಡೆಕ್ಟೊಮಿ) ವಿಧಾನವನ್ನು ಕಂಡುಹಿಡಿದ (1857). ಒಂದು ಕಣ್ಣಿನ ರೋಗಸ್ಥಿತಿಯಿಂದಾಗಿ ಇನ್ನೊಂದು ಕಣ್ಣು ವಿನಾಕಾರಣ ಸಹಭಾಗಗೊಳ್ಳುವ ಸ್ಥಿತಿಯನ್ನು (ಸಿಂಪಥೆಟಿಕ್ ಆ‍ಫ್‍ಥಾಲ್ಮಿಯ) ವಿವರಿಸಿದ (1866). ಮಿದುಳಿನ ರೋಗಗಳಲ್ಲಿ ಮತ್ತು ಹೆಚ್ಚುವರಿ ರಕ್ತ ಒತ್ತಡ ರೋಗದಲ್ಲಿ ಕೆಲವು ವೇಳೆ ಕುರುಡೂ, ದೃಷ್ಟಿಮಾಂದ್ಯವೂ ಉಂಟಾಗುವುದರಿಂದ ಆ ಘಟ್ಟಕ್ಕೆ ಪೂರ್ವವೇ ನೇತ್ರದರ್ಶಕದಿಂದ (ಆಪ್ಥಾಲ್ಮಾಸ್ಕೋಪ್) ಕಣ್ಣುಪರೀಕ್ಷೆಮಾಡಿ ರೋಗಗಳನ್ನು ಗುರುತಿಸುವ ವಿಧಾನವನ್ನು ಸಾರ್ವತ್ರಿಕವಾಗಿ ಬಳಕೆಗೆ ತಂದದ್ದು ಆಲ್‌ಬ್ರೆಕ್ಟನೇ. ಕ್ಷಯರೋಗ ಪೀಡಿತನಾಗಿ ತೀರ ತರುಣಪ್ರಾಯದಲ್ಲೇ ಮರಣ ಹೊಂದಿದ.

## ಉಲ್ಲೇಖಗಳು 
ವರ್ಗ:ನೇತ್ರತಜ್ಞರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಮಹಿಳಾ ಕ್ರಿಕೆಟ್ ವಿಶ್ವಕಪ್

**ಮಹಿಳಾ ಕ್ರಿಕೆಟ್ ವಿಶ್ವಕಪ್** ಮಹಿಳೆಯರ ಏಕದಿನ ಅಂತಾರಾಷ್ಟ್ರೀಯ ಕ್ರಿಕೆಟ್ ಪಂದ್ಯಾವಳಿಯ ನಾಲ್ಕು ವರ್ಷಗಳಿಗೊಮ್ಮೆ ನಡೆಯುವ ಅಂತಾರಾಷ್ಟ್ರೀಯ ಪಂದ್ಯಾವಳಿ ಆಗಿದೆ. ಪಂದ್ಯಗಳನ್ನು ಏಕದಿನ ಅಂತಾರಾಷ್ಟ್ರೀಯ ಪಂದ್ಯಗಳಾಗಿ ಆಡಲಾಗುತ್ತದೆ, ಪ್ರತಿ ತಂಡಕ್ಕೆ ೫೦ ಓವರ್ಗಳಿರುತ್ತವೆ.

ಈ ವಿಶ್ವಕಪ್ಅನ್ನು ಅಂತಾರಾಷ್ಟ್ರೀಯ ಕ್ರಿಕೆಟ್ ಮಂಡಳಿ ಆಯೋಜಿಸುತ್ತದೆ. ೨೦೦೫ರಲ್ಲಿ ಈ ಎರಡು ಸಂಸ್ಥೆಗಳು ವಿಲೀನಗೊಳ್ಳುವವರೆಗೂ, ಇದನ್ನು ಅಂತಾರಾಷ್ಟ್ರೀಯ ಮಹಿಳಾ ಕ್ರಿಕೆಟ್ ಮಂಡಳಿ ಪ್ರತ್ಯೇಕ ಸಂಸ್ಥೆಯಾಗಿ ನಿರ್ವಹಿಸುತ್ತಿತ್ತು. ಉದ್ಘಾಟನಾ ಪುರುಷರ ಪಂದ್ಯಾವಳಿಗೆ ಎರಡು ವರ್ಷಗಳ ಮೊದಲು, ೧೯೭೩ರಲ್ಲಿ ಇಂಗ್ಲೆಂಡ್ನಲ್ಲಿ ಮೊದಲ ವಿಶ್ವಕಪ್ ನಡೆಯಿತು. ಪಂದ್ಯಾವಳಿಯ ಆರಂಭಿಕ ವರ್ಷಗಳು ಹಣಕಾಸಿನ ತೊಂದರೆಗಳಿಂದ ಗುರುತಿಸಲ್ಪಟ್ಟವು, ಇದರರ್ಥ ಹಲವಾರು ತಂಡಗಳು ಸ್ಪರ್ಧಿಸಲು ಆಮಂತ್ರಣಗಳನ್ನು ನಿರಾಕರಿಸಬೇಕಾಯಿತು ಮತ್ತು ಪಂದ್ಯಾವಳಿಗಳ ನಡುವೆ ಆರು ವರ್ಷಗಳ ಅಂತರವನ್ನು ಉಂಟುಮಾಡಿತು. ಆದಾಗ್ಯೂ, ೨೦೦೫ರಿಂದ, ವಿಶ್ವಕಪ್ಗಳನ್ನು ನಿಯಮಿತವಾಗಿ ನಾಲ್ಕು ವರ್ಷಗಳ ಮಧ್ಯಂತರದಲ್ಲಿ ಆಯೋಜಿಸಲಾಗುತ್ತಿದೆ.

ಐಸಿಸಿ ಮಹಿಳಾ ಚಾಂಪಿಯನ್ಶಿಪ್ ಮತ್ತು ವಿಶ್ವಕಪ್ ಅರ್ಹತಾ ಪಂದ್ಯ ಮೂಲಕ ವಿಶ್ವಕಪ್ಗೆ ಅರ್ಹತೆ ಪಡೆಯಲಾಗುತ್ತದೆ. ಪಂದ್ಯಾವಳಿಯ ಸಂಯೋಜನೆಯು ಅತ್ಯಂತ ಸಂಪ್ರದಾಯಶೀಲವಾಗಿದೆ-೧೯೯೭ ರಿಂದ ಯಾವುದೇ ಹೊಸ ತಂಡಗಳು ಪಂದ್ಯಾವಳಿಯಲ್ಲಿ ಪಾದಾರ್ಪಣೆ ಮಾಡಿಲ್ಲ, ಮತ್ತು ೨೦೦೦ ರಿಂದ ವಿಶ್ವಕಪ್ನಲ್ಲಿ ತಂಡಗಳ ಸಂಖ್ಯೆಯನ್ನು ಎಂಟಕ್ಕೆ ನಿಗದಿಪಡಿಸಲಾಗಿದೆ. ಆದಾಗ್ಯೂ, ಮಾರ್ಚ್ ೨೦೨೧ ರಲ್ಲಿ, ೨೦೨೯ ರ ಆವೃತ್ತಿಯಿಂದ ಪಂದ್ಯಾವಳಿಯನ್ನು ೧೦ ತಂಡಗಳಿಗೆ ವಿಸ್ತರಿಸಲಾಗುವುದು ಎಂದು ಐಸಿಸಿ ಬಹಿರಂಗಪಡಿಸಿತು. ೧೯೯೭ರ ಆವೃತ್ತಿಯಲ್ಲಿ ದಾಖಲೆಯ ಹನ್ನೊಂದು ತಂಡಗಳು ಸ್ಪರ್ಧಿಸಿದ್ದವು, ಇದು ಇಲ್ಲಿಯವರೆಗಿನ ಒಂದೇ ಪಂದ್ಯಾವಳಿಯಲ್ಲಿ ಅತಿ ಹೆಚ್ಚು.

ಇಲ್ಲಿಯವರೆಗೆ ನಡೆದ ಹನ್ನೆರಡು ವಿಶ್ವಕಪ್ಗಳನ್ನು ಐದು ದೇಶಗಳಲ್ಲಿ ನಡೆಸಲಾಗಿದ್ದು, ಭಾರತ ಮತ್ತು ಇಂಗ್ಲೆಂಡ್ ಮೂರು ಬಾರಿ ಈ ಕಾರ್ಯಕ್ರಮವನ್ನು ಆಯೋಜಿಸಿವೆ. ಆಸ್ಟ್ರೇಲಿಯಾ ಅತ್ಯಂತ ಯಶಸ್ವಿ ತಂಡವಾಗಿದ್ದು, ಏಳು ಪ್ರಶಸ್ತಿಗಳನ್ನು ಗೆದ್ದಿದೆ ಮತ್ತು ಕೇವಲ ಮೂರು ಸಂದರ್ಭಗಳಲ್ಲಿ ಫೈನಲ್ಗೆ ತಲುಪಲು ವಿಫಲವಾಗಿದೆ. ಇಂಗ್ಲೆಂಡ್ (ನಾಲ್ಕು ಪ್ರಶಸ್ತಿಗಳು) ಮತ್ತು ನ್ಯೂಜಿಲೆಂಡ್ (ಒಂದು ಪ್ರಶಸ್ತಿ) ಈ ಪಂದ್ಯಾವಳಿಯನ್ನು ಗೆದ್ದ ಇತರ ತಂಡಗಳು, ಭಾರತ (ಎರಡು ಬಾರಿ) ಮತ್ತು ವೆಸ್ಟ್ ಇಂಡೀಸ್ (ಒಂದು ಬಾರಿ) ಗೆಲ್ಲದೇ ಫೈನಲ್ ತಲುಪಿವೆ.

ವರ್ಗ:ಕ್ರಿಕೆಟ್
ಗ್ರಾಮ್ಧನ ಬ್ಯಾಕ್ಟೀರಿಯ

right|thumb|300x300px|ಮಿದುಳುಬಳ್ಳಿ ದ್ರವದ ಮಾದರಿಯಲ್ಲಿ ಕಡ್ಡಿ ಆಕಾರದ ಗ್ರಾಮ್‍ಧನ ಬ್ಯಾಸಿಲಸ್ ಆಂಥ್ರಾಸಿಸ್ ಬ್ಯಾಕ್ಟೀರಿಯ ಎದ್ದುಕಾಣುತ್ತವೆ. ಸ್ಫಟಿಕ ಕೆನ್ನೀಲಿ ವರ್ಣವನ್ನು ಸ್ವೀಕರಿಸುವ ದುಂಡನೆಯ ಬಿಳಿ ರಕ್ತ ಕಣಗಳನ್ನೂ ಕಾಣಬಹುದು.
ಬ್ಯಾಕ್ಟೀರಿಯ ವಿಜ್ಞಾನದಲ್ಲಿ, **ಗ್ರಾಮ್‍ಧನ ಬ್ಯಾಕ್ಟೀರಿಯ** ಎಂದರೆ ಗ್ರಾಮ್ ವರ್ಣ ಪರೀಕ್ಷೆಯಲ್ಲಿ ಧನಾತ್ಮಕ ಫಲಿತಾಂಶವನ್ನು ನೀಡುವ ಬ್ಯಾಕ್ಟೀರಿಯ. ಸಾಂಪ್ರದಾಯಿಕವಾಗಿ, ಗ್ರಾಮ್ ವರ್ಣ ಪರೀಕ್ಷೆಯನ್ನು ಬ್ಯಾಕ್ಟೀರಿಯವನ್ನು ಅವುಗಳ ಜೀವಕೋಶೀಯ ಭಿತ್ತಿಯ ಪ್ರಕಾರವಾಗಿ ಎರಡು ವಿಶಾಲ ವರ್ಗಗಳೊಳಗೆ ಕ್ಷಿಪ್ರವಾಗಿ ವರ್ಗೀಕರಿಸಲು ಬಳಸಲಾಗುತ್ತದೆ.

## ಗ್ರಾಮ್‌ಧನಕಾಕೈಗಳು 
ಇವು ಮಾನವರಲ್ಲಿ ಬಹುವಿಧವಾದ ರೋಗಗಳನ್ನು ಉಂಟುಮಾಡುತ್ತವೆ. ಬ್ಯಾಕ್ಟೀರಿಯಗಳು ಗುಂಡಗಿರುವುದರಿಂದ **ಕಾಕೈ**ಗಳೆಂದು ಕರೆಯಲಾಗಿದೆ. ಇವು ಒಂದಕ್ಕೊಂದು ಅಂಟಿಕೊಂಡು ಸರಮಣಿ ಪೋಣಿಸಿದಂತಿದ್ದರೆ ಸ್ಟ್ರೆಪ್ಟೊಕಾಕೈಗಳೆಂದೂ, ದ್ರಾಕ್ಷಿಗೊಂಚಲಿನಂತೆ ಗುಂಪಾಗಿದ್ದರೆ ಸ್ಟಫಿಲೊಕಾಕೈಗಳೆಂದೂ ಹೆಸರು.

ಸಾಮಾನ್ಯ ಗಂಟಲು ನೋವಿನಿಂದ ಹಿಡಿದು ತೀವ್ರ ಮಾರಕ ರೋಗಗಳವರೆಗೂ ಸ್ಟ್ರೆಪ್ಟೊಕಾಕೈಗಳು ಉಂಟುಮಾಡುವ ರೋಗಗಳ ಪ್ರಾಬಲ್ಯ ಹರಡಿರುತ್ತದೆ. ಪ್ರಸವಾನಂತರ ಜ್ವರ ಮತ್ತು ಬಾಲ್ಯಾವಸ್ಥೆಯ ಸಂಧಿವಾತ ರೋಗಗಳನ್ನು ಸ್ಟ್ರೆಪ್ಟೊಕಾಕೈಗಳಿಂದ ಉಂಟಾದ ರೋಗಗಳೆಂದು ಉದಾಹರಿಸಬಹುದು. ಸುಮಾರು 1930ರ ತನಕ ಇಂಥ ರೋಗಗಳಿಗೆ ಮದ್ದೇ ಇರುತ್ತಿರಲಿಲ್ಲ. ಅಂದಿಗೆ ಇವು ಸಾಮಾನ್ಯವಾಗಿ ಮಾರಕಗಳು ಆಗಿದ್ದುವು. ಸಲ್ಫೊನಮೈಡುಗಳು ಇಂಥ ರೋಗಗಳಿಗೆ ಮದ್ದಾಗಬಲ್ಲವು ಎಂಬುದನ್ನು ತಿಳಿದ ಬಳಿಕ ಸ್ಟ್ರೆಪ್ಟೊಕಾಕೈಜನಿತ ರೋಗಗಳ ಚಿಕಿತ್ಸೆ ತಕ್ಕಮಟ್ಟಿಗೆ ಹಿಡಿತಕ್ಕೆ ಬಂದಿತು. ಜೀವಿಪ್ರತಿರೋಧಕಗಳ ಉಪಯೋಗ ಪ್ರಾರಂಭವಾದ ತರುವಾಯ ಸ್ಥಿತಿ ಇನ್ನೂ ಅನುಕೂಲವಾಯಿತು.

ಸ್ಟಫಿಲೊಕಾಕೈಗಳು ಬೆನ್ನುಫಣಿ ಮುಂತಾದ ರೋಗಗಳನ್ನು ಉಂಟುಮಾಡುತ್ತವೆ. ಇವು ಸಾಮಾನ್ಯವಾಗಿ ಸಲ್ಫೊನಮೈಡುಗಳ ಚಿಕಿತ್ಸೆಗೆ ಮಣಿಯದಿದ್ದುದರಿಂದ ಸ್ಟಫಿಲೊಕಾಕೈಗಳ ಸೋಂಕಿನ ಭಯ ಜೀವಿಪ್ರತಿರೋಧಕಗಳು ಬರುವವರೆಗೂ ಇದ್ದೇ ಇತ್ತು. ಸ್ಟಫಿಲೊಕಾಕೈಗಳು ಎಲ್ಲವೂ ರೋಗಕಾರಕಗಳಲ್ಲದೆ ನಿರುಪದ್ರವಿಗಳಾಗಿಯೂ ಇರುವ ವಿಧಗಳು ಅನೇಕವಿದೆ.

ನ್ಯೂಮೊಕಾಕೈಗಳು ಒಂದು ರೀತಿ ಡಿಪ್ಲೊಕಾಕೈಗಳಂತೆ ಇರುತ್ತವೆ. ಆದರೆ ಗ್ರಾಮ್‌ಧನ ಗುಣವುಳ್ಳವು. ಇವುಗಳಲ್ಲಿ ಮುಖ್ಯವಾಗಿ ಮೂರು ವಿಧಗಳನ್ನು ಗುರುತಿಸಬಹುದಾಗಿದೆ. ನ್ಯೂಮೊಕಾಕೈಗಳಿಂದ ನ್ಯುಮೋನಿಯ ರೋಗ ಉಂಟಾಗುತ್ತದೆ. 

## ಗ್ರಾಮ್‍ಧನ ಬ್ಯಾಸಿಲ್ಲೈಗಳು 
ಗ್ರಾಮ್‌ಧನ ಬ್ಯಾಸಿಲ್ಲೈಗಳು ಡಿಫ್ತೀರಿಯ, ಟೆಟೆನಸ್, ಗ್ಯಾಸ್ ಗ್ಯಾಂಗ್ರೀನ್ (ದೇಹಭಾಗಗಳು ಕೊಳೆತುಕೊಂಡು ಬರುವ ರೋಗ), ಬಾಟ್ಯುಲಿಸಮ್ ರೋಗ ಇವೇ ಮುಂತಾದ ತೀವ್ರ ರೋಗಗಳನ್ನು ಉಂಟುಮಾಡುತ್ತವೆ. ಕೆಲವಕ್ಕೆ ಆಮ್ಲಜನಕ ಅಭಾವ ಅವಶ್ಯಕವಾಗಿದ್ದು ಅವು ದೇಹದ ಒಳಗಡೆ ಅವ್ಯಕ್ತವಾಗಿ ಸೋಂಕುಂಟು ಮಾಡಿ ಪ್ರವರ್ಧಿಸುತ್ತವೆ.

## ಉಲ್ಲೇಖಗಳು 
ವರ್ಗ:ಬ್ಯಾಕ್ಟೀರಿಯಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಎ. ಕೆ. ೪೭ (೧೯೯೯ರ ಚಲನಚಿತ್ರ)

***ಎ. ಕೆ. 47*** ಓಂ ಪ್ರಕಾಶ್ ರಾವ್ ನಿರ್ದೇಶನದ ಮತ್ತು ರಾಮು ನಿರ್ಮಾಣದ ಭಾರತೀಯ ಸಾಹಸ ಚಲನಚಿತ್ರವಾಗಿದೆ. ಕನ್ನಡ ಚಿತ್ರರಂಗ ಡಿಟಿಎಸ್ ಅನ್ನು ಬಳಸಿದ ಮೊದಲ ಚಿತ್ರವಾದ ಈ ಚಿತ್ರದಲ್ಲಿ ಶಿವ ರಾಜ್ಕುಮಾರ್, ಚಾಂದಿನಿ, ಓಂ ಪುರಿ ಮತ್ತು ಗಿರೀಶ್ ಕಾರ್ನಾಡ್ ನಟಿಸಿದ್ದಾರೆ. ಸಂಗೀತವನ್ನು ಹಂಸಲೇಖ ಸಂಯೋಜಿಸಿದರೆ, ಛಾಯಾಗ್ರಹಣ ಮತ್ತು ಸಂಕಲನವನ್ನು ಕ್ರಮವಾಗಿ ಪಿ. ರಾಜನ್ ಮತ್ತು ಎಸ್. ಮನೋಹರ್ ನಿರ್ವಹಿಸಿದ್ದಾರೆ. ಈ ಚಿತ್ರವನ್ನು ಕನ್ನಡ ಮತ್ತು ತೆಲುಗು ಭಾಷೆಗಳಲ್ಲಿ ಏಕಕಾಲದಲ್ಲಿ ನಿರ್ಮಿಸಲಾಗಿದ್ದು, ತೆಲುಗು ಆವೃತ್ತಿಯಲ್ಲಿ ಪಿ. ಸಾಯಿ ಕುಮಾರ್ ಅವರು ಶಿವ ರಾಜ್ಕುಮಾರ್ ಅವರ ಪಾತ್ರವನ್ನು ನಿರ್ವಹಿಸಿದ್ದಾರೆ. 

*ಎ. ಕೆ. 47* 17 ಜೂನ್ 1999 ರಂದು ಬಿಡುಗಡೆಯಾಯಿತು ಮತ್ತು ಗಲ್ಲಾಪೆಟ್ಟಿಗೆಯಲ್ಲಿ ವಾಣಿಜ್ಯಿಕವಾಗಿ ಯಶಸ್ವಿಯಾಯಿತು. ತೆಲುಗು ಆವೃತ್ತಿಯನ್ನು ಅದೇ ಹೆಸರಿನಲ್ಲಿ ತಮಿಳಿನಲ್ಲಿ ಡಬ್ ಮಾಡಲಾಯಿತು. ಈ ಚಿತ್ರವನ್ನು ಹಿಂದಿ ಅದೇ ಶೀರ್ಷಿಕೆ ಮರುನಿರ್ಮಿಸಲಾಯಿತು. 

## ಉಲ್ಲೇಖಗಳು
ಗ್ರಾಮ್ ಅಣುತೂಕ

thumb|400x400px
ಗ್ರಾಮ್ ಶುದ್ಧ ಪದಾರ್ಥ ಒಂದರ ಅಣುತೂಕ ಎಷ್ಟೋ ಅಷ್ಟು ಗ್ರಾಮ್ ಆ ಪದಾರ್ಥ (ಗ್ರಾಮ್ ಮಾಲಿಕ್ಯುಲರ್ ವೇಟ್). ಇದಕ್ಕೆ **ಗ್ರಾಮ್ ಅಣುತೂಕ** ಎಂದು ಹೆಸರು. ಇಲ್ಲಿ ಅಣುತೂಕ ಎಂದರೆ ಅಣುವಿನ ನಿರಪೇಕ್ಷ ತೂಕವಲ್ಲ ಎಂಬುದನ್ನು ಒತ್ತಿ ಹೇಳುವುದು ಅಗತ್ಯ. ಅಣುಗಳು ಅತ್ಯಂತ ಚಿಕ್ಕ ಚಿಕ್ಕ ಕಣಗಳಾದ್ದರಿಂದ ಅವುಗಳ ನಿರಪೇಕ್ಷ ತೂಕಗಳು, ಎಂದರೆ ಗ್ರಾಮ್ ಅಥವಾ ಔನ್ಸುಗಳಲ್ಲಿ ನಿರ್ದೇಶಿಸಬಹುದಾದ ಅವುಗಳ ನಿಜ ತೂಕಗಳು, ಅತ್ಯಂತ ಕಡಿಮೆ ಇರುತ್ತವೆ. ಸರಳ ಅಣುಗಳ ತೂಕಗಳು ಸಾಮಾನ್ಯವಾಗಿ ***10-23*** ಗ್ರಾಮಿನಿಂದ ***10-20*** ಗ್ರಾಮುವರೆಗೆ ಇರುತ್ತವೆ. ಈ ಕಾರಣದಿಂದ ನಾವು ವ್ಯವಹಾರದಲ್ಲಿ ಅಣುವಿನ ಸಾಪೇಕ್ಷ ತೂಕಗಳನ್ನು ಬಳಸುತ್ತೇವೆ ಮತ್ತು ಅವನ್ನೇ ಅಣುತೂಕಗಳೆಂದು ಕರೆಯುತ್ತೇವೆ. ಹಿಂದೆ ಈ ಸಾಪೇಕ್ಷ ತೂಕಗಳ ನಿರ್ಧಾರಕ್ಕೆ ಹೈಡ್ರೊಜನ್ ಪರಮಾಣುವಿನ ನಿರಪೇಕ್ಷ ತೂಕವನ್ನು ಪ್ರಮಾಣಕವಾಗಿ ತೆಗೆದುಕೊಳ್ಳುತ್ತಿದ್ದರು. ಅಂದರೆ, ಯಾವುದೇ ಪದಾರ್ಥದ ಒಂದು ಅಣುವಿನ ತೂಕ ಹೈಡ್ರೊಜನ್ ಪರಮಾಣುವಿನ ತೂಕದ ಎಷ್ಟರಷ್ಟಿರುವುದೋ ಆ ಸಂಖ್ಯೆಯನ್ನು ಆ ಪದಾರ್ಥದ ಅಣುತೂಕ ಎಂದು ಪರಿಗಣಿಸಲಾಗುತ್ತಿತ್ತು. ಕಾಲಕ್ರಮದಲ್ಲಿ ಹೈಡ್ರೊಜನ್ ಪರಮಾಣುವಿನ ತೂಕಕ್ಕೆ ಬದಲಾಗಿ ಆಕ್ಸಿಜನ್ ಪರಮಾಣುವಿನ ತೂಕದ 1/16 ಭಾಗವನ್ನು ಆಧಾರವಾಗಿ ತೆಗೆದುಕೊಳ್ಳಲಾಯಿತು. ಈಗ ಅಂಗೀಕರಿಸಲಾಗಿರುವ ಪ್ರಮಾಣಕ C-12 ಐಸೊಟೋಪಿನ 1/12 ಭಾಗ. ಸಾಪೇಕ್ಷ ತೂಕ ಕೇವಲ ಒಂದು ಸಂಖ್ಯೆಯಷ್ಟೆ. ಆ ಸಂಖ್ಯೆ ಎಷ್ಟೋ ಅಷ್ಟು ಗ್ರಾಮ್ ಆ ಪದಾರ್ಥಕ್ಕೆ ಅದರ ಗ್ರಾಮ್ ಅಣುತೂಕ ಎಂದು ಹೆಸರು. ಇದನ್ನು **ಗ್ರಾಮ್ ಅಣು** (ಗ್ರಾಮ್ ಮಾಲಿಕ್ಯೂಲ್) ಎಂದೂ, **ಮೋಲ್** ಎಂದೂ ಕೆಲವು ವೇಳೆ ಕರೆಯುತ್ತಾರೆ.

ಒಂದು ಮೋಲ್ ಯಾವ ಪದಾರ್ಥವನ್ನು ತೆಗೆದುಕೊಂಡರೂ ಅದರಲ್ಲಿರುವ ಅಣುಗಳ ಸಂಖ್ಯೆ ಸ್ಥಿರ: ***6.023 X 1023***. ಇದಕ್ಕೆ **ಅವೊಗ್ಯಾಡ್ರೊ ಸಂಖ್ಯೆ** ಎಂದು ಹೆಸರು. ಆದ್ದರಿಂದ ರಾಸಾಯನಿಕ ಕ್ರಿಯೆಗಳಲ್ಲಿ ಅಥವಾ ಇನ್ನಾವುದೇ ಪ್ರಯೋಗಗಳಲ್ಲಿ ವಿವಿಧ ಪದಾರ್ಥಗಳನ್ನು (ಧಾತುಗಳೇ ಆಗಲಿ, ಸಂಯುಕ್ತಗಳೇ ಆಗಲಿ) ಮೋಲುಗಳ ನಿರ್ದಿಷ್ಟ ಪ್ರಮಾಣಗಳಲ್ಲಿ ತೆಗೆದುಕೊಂಡರೆ, ಆ ಪದಾರ್ಥಗಳ ಅಣುಗಳ ಸಂಖ್ಯೆಗಳೂ ಅದೇ ಪ್ರಮಾಣಗಳಲ್ಲಿರುತ್ತವೆ. ಮೋಲುಗಳ ಬಳಕೆಯಲ್ಲಿರುವ ಮುಖ್ಯ ಅನುಕೂಲವೆಂದರೆ ಇದೇ.

## ಉಲ್ಲೇಖಗಳು 
ವರ್ಗ:ಅಳತೆಯ ಏಕಮಾನಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಚರಣವ್ಯೂಹ

ಒಂದೊಂದು ವೇದವನ್ನೂ ಮಂತ್ರಬ್ರಾಹ್ಮಣಾತ್ಮಕವಾದ ಆಯಾ ಶಾಖೆಯಲ್ಲಿ ಕಲಿಸುವ ಹಾಗೂ ಕಲಿಯುವ ಗುರುಶಿಷ್ಯರ ಗುಂಪಿನ ಒಂದು ಪರಂಪರೆಯೇ **ಚರಣ** (*ಚರಣ ಶಬ್ದಃ ಶಾಖಾವಿಶೇಷಾಧ್ಯಯನಪರೈಕತಾಪನ್ನಜನ ಸಂಘವಾಚೀ*-ಜಗದ್ಧರನ *ಮಾಲತೀಮಾಧವ* ವ್ಯಾಖ್ಯೆ). ಸಂಹಿತೆಗಳಿಗೆ, ಬ್ರಾಹ್ಮಣಗಳಿಗೆ ಮತ್ತು ವೇದಾಂಗಗಳಿಗೆ ಅನ್ವಯಿಸುವಂತೆ ಚರಣಗಳಿವೆ. **ಶಾಖೆ** ಎಂದರೆ ಇಷ್ಟೆ. ಒಂದು ವೇದದ ಮಂತ್ರಬ್ರಾಹ್ಮಣಗಳ ಅಧ್ಯಯನದಲ್ಲಿ ಬೇರೆ ಬೇರೆ ಗುರುಗಳಿದ್ದು, ಅಂಥ ಭಿನ್ನ ಪರಂಪರೆಗಳಲ್ಲಿ ಪರಸ್ಪರವಾಗಿ ಪಾಠಾದಿ ವ್ಯತ್ಯಾಸಗಳು ತೋರಿಬಂದು ಒಂದೊಂದು ಪರಂಪರೆಯೂ ಒಂದೊಂದು ಶಾಖೆಯೆನಿಸಿಕೊಂಡಿದೆ. (*ಸ್ವಾಧ್ಯಾಯೈಕ ದೇಶೋ ಮಂತ್ರಬ್ರಾಹ್ಮಣಾತ್ಮಕಃ ಶಾಖೇತ್ಯುಚ್ಚಯತೇ*- ಮಹಾದೇವನ *ಹಿರಣ್ಯಕೇಶಿ* ಭಾಷ್ಯ). ಆಯಾ ವೇದದ ಶಾಖೆಗಳಲ್ಲಿ ಕಂಡುಬರುವ ಪರಸ್ಪರ ವ್ಯತ್ಯಾಸಗಳು ಬಾಹ್ಯವೇ ಹೊರತು ಮೂಲಭೂತವಲ್ಲ. ಆಯಾ ವೇದದ ಶಾಖೆಗಳು, ಅವುಗಳ ಪರಸ್ಪರ ವ್ಯತ್ಯಾಸ-ಇವನ್ನು ಗುರುಪರಂಪರೆಯನ್ನು ಸರಿಸಿ ಬಂದ ಚರಣರೂಪದಲ್ಲಿ ಪ್ರತಿಪಾದಿಸುವ ರಚನೆಯೇ **ಚರಣವ್ಯೂಹ**. ಉದಾ: ಋಗ್ವೇದಕ್ಕೆ ಸಂಬಂಧಪಟ್ಟ ಒಂದು ಚರಣವ್ಯೂಹ. ಇದರಲ್ಲಿ ಶಾಕಲ, *ಬಾಷ್ಕಲ*, *ಆಶ್ವಲಾಯನ*, *ಶಾಂಖಾಯನ*, *ಮಾಂಡೂಕೇಯ* ಎಂಬುದಾಗಿ ಆ ವೇದದ ಐದು ಶಾಖೆಗಳ ವಿಚಾರವಿದೆ.

ವೈದಿಕ ಸಾಹಿತ್ಯದ ಸಂಹಿತೆಗಳು, ಬ್ರಾಹ್ಮಣಗಳು, ಆರಣ್ಯಕ, ಉಪನಿಷತ್ತುಗಳು ಶ್ರುತಿಯಲ್ಲೂ, ಅವುಗಳ ವಿವರಣೆಗಳನ್ನೊಳಗೊಂಡ ಶಿಕ್ಷಾದಿ ವೇದಾಂಗಗಳು ಸ್ಮೃತಿಯಲ್ಲೂ ಸಾಂಪ್ರದಾಯಿಕವಾಗಿ ಸೇರಿಸಲ್ಪಟ್ಟಿವೆಯಷ್ಟೆ. ವೇದಾಂಗಗಳ ಕಾಲದಲ್ಲೇ ರಚಿತವಾಗಿ ಅವುಗಳ ಜೊತೆಯಲ್ಲಿ ಸಾಮಾನ್ಯವಾಗಿ ಅನುಬಂಧಗಳಂತೆ ಸೇರಿಕೊಂಡು ಬಂದಿರುವ ಪರಿಶಿಷ್ಟಗಳು ಮಂತ್ರ ಮುಂತಾದವುಗಳ ಅಕಾರಾದಿ ಪಟ್ಟಿಗಳಾದ ಅನುಕ್ರಮಣಿಕೆಗಳು ಮತ್ತು ವೇದ ಶಾಖೆಗಳ ವಿವರಗಳನ್ನೊಳಗೊಂಡ ಚರಣವ್ಯೂಹಗಳು ವೇದವಿವರಣೆಯ ದೃಷ್ಟಿಯಿಂದ ಮಹತ್ತ್ವವನ್ನು ಪಡೆದಿವೆ.

## ಉಲ್ಲೇಖಗಳು 
ವರ್ಗ:ವೇದಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಗ್ರಾಮ್ ಸಮಾನತೂಕ

ಶುದ್ಧ ಪದಾರ್ಥ ಒಂದರ ಸಮಾನ ತೂಕ ಎಷ್ಟೋ, ಅಷ್ಟು ಗ್ರಾಮ್ ಆ ಪದಾರ್ಥ (ಗ್ರಾಮ್ ಈಕ್ವಿವಲೆಂಟ್ ವೇಟ್). ಇದಕ್ಕೆ **ಗ್ರಾಮ್ ಸಮಾನತೂಕ** ಎಂದು ಹೆಸರು.

ಒಂದು ಮೂಲಧಾತುವಿಗೆ, ಆ ಧಾತುವಿನ ಅಣುತೂಕವನ್ನು ಸಾಮಾನ್ಯ ವೇಲೆನ್ಸಿಯಿಂದ ಭಾಗಿಸಿದಾಗ ಬರುವ ಫಲಿತಾಂಶಕ್ಕೆ ಅಷ್ಟು ಗ್ರಾಮ್ ಸಮಾನತೂಕ ಎಂದು ಕರೆಯುತ್ತಾರೆ.

## ಉದಾಹರಣೆ 
ಧಾತುಗಳೇ ಆಗಲಿ, ಸಂಯುಕ್ತಗಳೇ ಆಗಲಿ, ಅವು ರಾಸಾಯನಿಕ ಕ್ರಿಯೆಗಳಲ್ಲಿ ಭಾಗವಹಿಸುವಾಗ ನಿರ್ದಿಷ್ಟ ತೂಕ ಪ್ರಮಾಣಗಳಲ್ಲಿ ಭಾಗವಹಿಸುತ್ತವೆ. ಉದಾಹರಣೆಗೆ 9 ತೂಕ ಅಲ್ಯೂಮಿನಿಯಮ್ ಸೂಕ್ತ ಆಮ್ಲದಲ್ಲಿ ಕರಗಿದಾಗ 1.008 ತೂಕ ಹೈಡ್ರೊಜನನ್ನು ಪಲ್ಲಟಿಸುತ್ತದೆ. ಅದೇ 9 ತೂಕ ಅಲ್ಯೂಮಿನಿಯಮ್ 8 ತೂಕ ಆಕ್ಸಿಜನಿನೊಂದಿಗೆ ಸಂಯೋಗ ಹೊಂದುತ್ತದೆ. ಹೈಡ್ರೊಜನ್ ಆಕ್ಸಿಜನುಗಳ ಸಂಯೋಗದಿಂದ ನೀರು ಉತ್ಪತ್ತಿಯಾಗುವಾಗಲೂ ಇದೇ 1.008:8.00 ಪ್ರಮಾಣದಲ್ಲಿ ಅವು ಸಂಯೋಗ ಹೊಂದುವುವೆಂಬುದನ್ನು ಗಮನಿಸಬಹುದು.

## ವಿವರಗಳು 
ಈ ತೂಕ ಪ್ರಮಾಣಗಳನ್ನು ನಿರ್ಧರಿಸಲು 8 ತೂಕ ಆಕ್ಸಿಜನನ್ನು ಪ್ರಮಾಣಕವಾಗಿ ಇಟ್ಟುಕೊಂಡು ಇತರ ಧಾತುಗಳ ತೂಕಗಳನ್ನು ನಿರ್ಣಯಿಸುತ್ತಾರೆ. ಇದೇ ಧಾತುಗಳ ಸಮಾನ ತೂಕಗಳು. ಇದೇ ರೀತಿ ಸಂಯುಕ್ತಗಳ ಸಮಾನ ತೂಕಗಳನ್ನೂ ನಿರ್ಧರಿಸುತ್ತಾರೆ. ಕೆಲವು ವೇಳೆ ಒಂದೇ ಧಾತುವಿಗೆ ಬೇರೆ ಬೇರೆ ವೇಲೆನ್ಸಿ ಇರುವುದರಿಂದ, ಸಂಯುಕ್ತಗಳು ಕ್ರಿಯೆಗಳಲ್ಲಿ ಬೇರೆ ಬೇರೆ ಪಾತ್ರ ವಹಿಸುವ ಸಾಧ್ಯತೆ ಇರುವುದರಿಂದ (ಒಂದೇ ಸಂಯುಕ್ತ ಒಂದು ಕ್ರಿಯೆಯಲ್ಲಿ ಆಮ್ಲವಾಗಿ ಭಾಗವಹಿಸಬಹುದು, ಇನ್ನೊಂದರಲ್ಲಿ ಉತ್ಕರ್ಷಣಕಾರಿಯಾಗಿ ಭಾಗವಹಿಸಬಹುದು) ಸಂದರ್ಭಾನುಸಾರ ಒಂದೇ ಪದಾರ್ಥದ ಸಮಾನ ತೂಕ ವ್ಯತ್ಯಾಸವಾಗುತ್ತ ಹೋಗಬಹುದು. ಆದ್ದರಿಂದ ಸಮಾನ ತೂಕದ ಬಗ್ಗೆ ಮಾತನಾಡುವಾಗ ಸಂದರ್ಭವನ್ನು ಸೂಚಿಸುವುದು ಅಗತ್ಯ.

ಈ ಸಮಾನ ತೂಕಗಳು ಕೇವಲ ಸಂಖ್ಯೆಗಳು. ರಾಸಾಯನಿಕ ಕ್ರಿಯೆಗಳಲ್ಲಿ ಪದಾರ್ಥಗಳು ಭಾಗವಹಿಸುವಾಗ ಅವುಗಳ ಸಮಾನ ತೂಕಗಳ ಪ್ರಮಾಣಗಳಲ್ಲಿ ಭಾಗವಹಿಸುವುವು ಎಂದಾಗ ಗ್ರಾಮುಗಳಲ್ಲಿ ಬೇಕಾದರೂ ತೆಗೆದುಕೊಳ್ಳಬಹುದು, ಪೌಂಡುಗಳಲ್ಲಿ ಬೇಕಾದರೂ ತೆಗೆದುಕೊಳ್ಳಬಹುದು, ಇನ್ನಾವುದೇ ಮಾನಗಳಲ್ಲಿ ಬೇಕಾದರೂ ತೆಗೆದುಕೊಳ್ಳಬಹುದು. ಸಮಾನ ತೂಕ ಎಷ್ಟೋ ಅಷ್ಟು ಗ್ರಾಮ್ ಪದಾರ್ಥವನ್ನು ತೆಗೆದುಕೊಂಡಾಗ ಅದನ್ನು **ಗ್ರಾಮ್ ಸಮಾನತೂಕ** ಎಂದು ಕರೆಯುವುದು ರೂಢಿ.

## ಉಲ್ಲೇಖಗಳು 
ವರ್ಗ:ರಸಾಯನಶಾಸ್ತ್ರ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ರಿಚರ್ಡ್ ಚರ್ಚ್

thumb|ರಿಚರ್ಡ್ ಚರ್ಚ್ (ವಿಲಿಯಂ ಶ್ಯಾಕಲ್‍ಟನ್)
**ರಿಚರ್ಡ್ ಚರ್ಚ್** (1893-1972) ಒಬ್ಬ ಇಂಗ್ಲಿಷ್ ಕವಿ ಮತ್ತು ಕಾದಂಬರಿಕಾರ. ವಿಮರ್ಶಕ, ಪ್ರವಾಸ ಲೇಖಕ ಹಾಗೂ ಮಕ್ಕಳ ಕಥೆಗಾರ ಎಂದೂ ಹೆಸರಾಗಿದ್ದಾನೆ.

## ಜೀವನ 
ಲಂಡನಿನಲ್ಲಿ ಹುಟ್ಟಿದ ಈತ ಡಲ್ವಿಚ್ ಹ್ಯಾಮಲೆಟ್ ಶಾಲೆಯಲ್ಲಿ ವಿದ್ಯಾಭ್ಯಾಸ ಮುಗಿಸಿದ. ಈತನು ಥಾಮಸ್ ಜಾನ್ ಚರ್ಚ್ ಮತ್ತು ಲ್ಯಾವಿನಾ ಆನಿ ಆರ್ಟನ್ ಚರ್ಚ್‌ರ ಎರಡನೆಯ ಮಗನಾಗಿದ್ದನು. ತನ್ನ 16ನೆಯ ವಯಸ್ಸಿನಲ್ಲಿ ಲೋಕಸೇವಾ ಇಲಾಖೆಗೆ ಸೇರಿ 40ನೆಯ ವಯಸ್ಸಿನವರೆಗೂ ಸೇವೆ ಸಲ್ಲಿಸಿದ.

## ಕೃತಿಗಳು 
*ದ ಫ್ಲಡ್ ಆಫ್ ಲೈಫ್* (1917) ಈತನ ಮೊದಲ ಕವನ ಸಂಗ್ರಹ. ಅನಂತರ ಈತನ ಹತ್ತು ಕವನ ಸಂಗ್ರಹಗಳು ಹೊರಬಂದವು. ಅವುಗಳಲ್ಲಿ *ದ ಗ್ಲಾನ್ಸ್ ಬ್ಯಾಕ್‌ವರ್ಡ್* (1930), *ನ್ಯೂಸ್ ಫ್ರಂ ದ ಮೌಂಟನ್* (1934), *ದ ಸಾಲಿಟರಿ ಮ್ಯಾನ್* (1941) ಪ್ರಮುಖವಾದವು. 1948ರಲ್ಲಿ ಈತನ ಸಮಗ್ರ ಕವನಗಳ ಸಂಗ್ರಹ ಪ್ರಕಟಗೊಂಡಿತು. ಅನಂತರ *ದ ಪ್ರಾಡಿಗಲ್* (1953), *ದಿ ಇನ್‌ಹೆರಿಟರ್ಸ್* (1957) ಪ್ರಕಟಗೊಂಡವು.

*ಆಲಿವರ್ಸ್ ಡಾಟರ್* (1930), *ಹೈ ಸಮರ್* (1931), *ದ ಪ್ರಾಡಿಗಲ್ ಫಾದರ್* (1933), *ದಿ* *ಆ್ಯಪಲ್ ಆಫ್ ಕನ್‌ಕಾರ್ಡ್* (1935), *ದ ಪೋರ್ಚ್* (1937), *ದ ಸ್ಟ್ರಾಂಗ್‍ಹೋಲ್ಡ್* (1939), *ದ ರೂಮ್ ವಿದಿನ್* (1940), *ದ ಸ್ಯಾಂಪ್ಲರ್* (1942), *ಗ್ರೀನ್ ಟೈಡ್* (1944), *ದ ಡೇಂಜರಸ್ ಇಯರ್ಸ್* (1956)-ಇವು ಈತನ ಪ್ರಮುಖ ಕಾದಂಬರಿಗಳು.

*ಮೇರಿ ಷೆಲ್ಲಿ* (1928), *ಎಯ್ಟ್ ಫಾರ್ ಇಮ್ಮೊರ್ಟಾಲಿಟಿ* (1941), *ಬ್ರಿಟಿಷ್ ಆಥರ್ಸ್* (1943), *ದ ಗ್ರೋತ್ ಆಫ್ ದಿ ಇಂಗ್ಲಿಷ್ ನಾವೆಲ್* (1950)-ಇವು ಈತನ ವಿಮರ್ಶಾತ್ಮಕ ಗ್ರಂಥಗಳು. 1945ರಲ್ಲಿ ಎಂ.ಎಂ. ಬೊಜ್‌ಮನ್ನನ ಜೊತೆಗೂಡಿ *ಪೋಯೆಮ್ಸ್ ಆಫ್ ಅವರ್ ಟೈಮ್* ಎಂಬ ಗ್ರಂಥವನ್ನು ಸಂಪಾದಿಸಿದ. 1955ರಲ್ಲಿ *ಓವರ್ ದ ಬ್ರಿಜ್* ಎಂಬ ಜೀವನಚರಿತ್ರೆಯನ್ನು ಬರೆದು ಪ್ರಕಟಿಸಿದ. ಇದು ಸಂಡೆ ಟೈಮ್ಸ್‌ನ ಸಾಹಿತ್ಯಿಕ ಬಹುಮಾನ ಗಳಿಸಿತು. ಇದರ ಉತ್ತರಾರ್ಧ *ದ ಗೋಲ್ಡನ್ ಸಾವರಿನ್* 1957ರಲ್ಲಿ ಪ್ರಕಟಗೊಂಡಿತು. ಈತನ ಗದ್ಯ ಮತ್ತು ಪದ್ಯಗಳಲ್ಲಿ ಜನಸಾಮಾನ್ಯರ ಜೀವನಾನುಭವಗಳ ಯಥಾಚಿತ್ರವನ್ನು ಕಾಣಬಹುದಾಗಿದೆ. 1957ರಲ್ಲಿ ಈತನಿಗೆ ಸಿ.ಬಿ.ಇ. ಪ್ರಶಸ್ತಿ ಬಂತು.

## ಉಲ್ಲೇಖಗಳು 
## ಹೊರಗಿನ ಕೊಂಡಿಗಳು 
* Richard Church Papers at the John Rylands Library
* Richard Church Collection at the Harry Ransom Center
* Richard Church bibliography

ವರ್ಗ:ಕವಿಗಳು
ವರ್ಗ:ಕಾದಂಬರಿಕಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಆದಿತ್ಯ (ನಟ)

**ಆದಿತ್ಯ** ಒಬ್ಬ ಭಾರತೀಯ ಚಲನಚಿತ್ರ ನಿರ್ಮಾಪಕ ಮತ್ತು ನಟರಾಗಿದ್ದು, ಮುಖ್ಯವಾಗಿ ಕನ್ನಡ ಚಲನಚಿತ್ರಗಳಲ್ಲಿ ಕಾಣಿಸಿಕೊಳ್ಳುತ್ತಾರೆ. ಆತ 2004ರಲ್ಲಿ ಲವ್ ಚಿತ್ರದಲ್ಲಿ ನಟಿಸಿ ತಮ್ಮ ನಟನಾ ವೃತ್ತಿಜೀವನವನ್ನು ಪ್ರಾರಂಭಿಸಿದರು ಮತ್ತು ಕೆಲವು ಅವಧಿಗೆ ವಾಣಿಜ್ಯಿಕವಾಗಿ ಯಶಸ್ವಿಯಾದ ಹಲವಾರು ಚಲನಚಿತ್ರಗಳಲ್ಲಿ ಕಾಣಿಸಿಕೊಂಡರು. ಆತ ನಿರ್ದೇಶಕ ರಾಜೇಂದ್ರ ಸಿಂಗ್ ಬಾಬು ಅವರ ಪುತ್ರ.

## ವೃತ್ತಿಜೀವನ 
ಆದಿತ್ಯ ಅವರ ವೃತ್ತಿಜೀವನವು 21 ನೇ ವಯಸ್ಸಿನಲ್ಲಿ ಪ್ರಾರಂಭವಾಯಿತು, ಅವರು ತಮ್ಮ ತಂದೆ ನಿರ್ದೇಶಿಸಿದ ಅನೇಕ ಚಲನಚಿತ್ರಗಳನ್ನು ನಿರ್ಮಿಸಲು ಪ್ರಾರಂಭಿಸಿದರು. ಅವರು ಕಿಶೋರ್ ನಮಿತ್ ಕಪೂರ್ ನಟನಾ ಶಾಲೆಯಲ್ಲಿ ನಟನಾ ಕೋರ್ಸ್‌ಗೆ ಸೇರಿದರು ಮತ್ತು ಅಲ್ಲಿ ಅವರು ಚಲನಚಿತ್ರಗಳಲ್ಲಿ ನಟಿಸಲು ತರಬೇತಿ ಪಡೆದರು. ೨೦೦೪ ರಲ್ಲಿ ಬಿಡುಗಡೆಯಾದ ಲವ್ ಚಿತ್ರದ ಮೂಲಕ ಅವರ ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಲಾಯಿತು. ಈ ಚಿತ್ರದಲ್ಲಿ ರಕ್ಷಿತಾ ಮತ್ತು ಅಮರೀಶ್ ಪುರಿ ನಟಿಸಿದ್ದಾರೆ. ಮೋಹನ್ ಲಾಲ್‌ ಅವರ ತಂದೆ ನಿರ್ದೇಶಿಸಿದ ಈ ಚಿತ್ರದಲ್ಲಿ ಬಾಲಿವುಡ್ ಸಂಯೋಜಕ  ಅನು ಮಲಿಕ್ ಸಂಗೀತ ಸಂಯೋಜಿಸಿದ್ದಾರೆ. ಬಹಳ ಪ್ರಚಾರ ಪಡೆದಿದ್ದ ಈ ಚಿತ್ರ ಗಲ್ಲಾಪೆಟ್ಟಿಗೆಯಲ್ಲಿ ವಿಫಲವಾಯಿತು. ಕನ್ನಡ ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಿದ ನಂತರ, ಅವರು ಎ. ಕೆ. ೪೭ ಎಂಬ ಕನ್ನಡ ಚಿತ್ರದ ಹಿಂದಿ ರಿಮೇಕ್‌ನಲ್ಲಿ ಅದೇ ಹೆಸರಿನೊಂದಿಗೆ ನಟಿಸಿದರು. ೨೦೦೫ ರಲ್ಲಿ ಬಿಡುಗಡೆಯಾದ ಡೆಡ್ಲಿ ಸೋಮ ಚಿತ್ರವು ಆದಿತ್ಯ ಅವರಿಗೆ ಖ್ಯಾತಿ ತಂದುಕೊಟ್ಟಿತು. ಅವರು ಆ ಚಿತ್ರದಲ್ಲಿ ಪ್ರಮುಖ ನಾಯಕನ ಪಾತ್ರವನ್ನು ನಿರ್ವಹಿಸಿದರು ಮತ್ತು ವಿಮರ್ಶಾತ್ಮಕ ಮೆಚ್ಚುಗೆಯನ್ನು ಗಳಿಸಿದರು.

## ಚಲನಚಿತ್ರಗಳ ಪಟ್ಟಿ
ಕಾಳಿಕಾಂಬ ದೇವಾಲಯ

**ಶ್ರೀ ಕಾಳಿಕಾಂಬಾ ವಿನಾಯಕ ದೇವಸ್ಥಾನವು** ಭಾರತದ ಮಂಗಳೂರಿನ  ಕಾರ್ ಸ್ಟ್ರೀಟ್‌ನಲ್ಲಿದೆ . 

ಈ ದೇವಾಲಯವನ್ನು ಮುಖ್ಯವಾಗಿ ವಿಶ್ವಕರ್ಮ ಬ್ರಾಹ್ಮಣ ಸಮುದಾಯವು (ಅಕ್ಕಸಾಲಿಗ, ಕಮ್ಮಾರ, ಮರಗೆಲಸ ಮತ್ತು ವಾಸ್ತುಶಿಲ್ಪ ವ್ಯವಹಾರಗಳಲ್ಲಿ ತೊಡಗಿರುವ ಜನರು) ಪೂಜಿಸುತ್ತದೆ. 

ಈ ದೇವಾಲಯವು 2000 ನೇ ಇಸವಿಯಲ್ಲಿ ಪ್ರಮುಖ ನವೀಕರಣಕ್ಕೆ ಒಳಗಾಯಿತು. ಗಣೇಶ ಮತ್ತು ಕಾಳಿಕಾಂಬಾ ದೇವಿಯ ಗರ್ಭಗೃಹಗಳನ್ನು ಬೆಣಚು ಕಲ್ಲಿನಿಂದ ನಿರ್ಮಿಸಲಾಯಿತು.

## ದೇವತೆಗಳು 
ಈ ದೇವಾಲಯದಲ್ಲಿ ಈ ಕೆಳಗಿನ ದೇವತೆಗಳನ್ನು ಪೂಜಿಸಲಾಗುತ್ತದೆ.

* ಶ್ರೀ ವಿನಾಯಕ ( ಗಣೇಶ ದೇವರು)
* ಶ್ರೀ ಕಾಳಿಕಾಂಬಾ ( ಕಾಳಿ ದೇವತೆ)
* ಶ್ರೀ ವಿಶ್ವಕರ್ಮ (ಪರಬ್ರಹ್ಮ)
* ಶ್ರೀ ವಾಸುಕಿ (ಆವರಣದೊಳಗೆ ಒಂದು ಸಣ್ಣ ನಾಗಬನವಿದೆ)
* ನವಗೃಹಗಳು
* ವಸಂತ ಮಂಟಪ

## ಗುರುಮಠ 
ದೇವಾಲಯದ ಆವರಣದಲ್ಲಿ, ಶ್ರೀ ನಾಗಲಿಂಗ ಗುರುಗಳ (ಅಯ್ಯ ಗುರು ಎಂದು ಜನಪ್ರಿಯವಾಗಿ ಕರೆಯಲ್ಪಡುವ) ಹೆಸರಿನಲ್ಲಿ ಒಂದು ಮಠವಿದೆ . ಇದನ್ನು ಗುರುಮಠ ಎಂದು ಕರೆಯಲಾಗುತ್ತದೆ

## ಹಬ್ಬಗಳು 
ಯುಗಾದಿ ಇಲ್ಲಿ ಆಚರಿಸಲಾಗುವ ಪ್ರಮುಖ ಹಬ್ಬವಾಗಿದೆ. ಇದನ್ನು 10 ದಿನಗಳ ಕಾಲ ಭವ್ಯವಾಗಿ ಆಚರಿಸಲಾಗುತ್ತದೆ ಮತ್ತು ಹಲವಾರು ಸಾಂಸ್ಕೃತಿಕ ಚಟುವಟಿಕೆಗಳೊಂದಿಗೆ ಆಚರಿಸಲಾಗುತ್ತದೆ.

ಶ್ರಾವಣ ಮತ್ತು ಭಾದ್ರಪದ ಮಾಸಗಳಲ್ಲಿ ವಿಶೇಷ ಪೂಜೆಗಳನ್ನು ಸಹ ನಡೆಸಲಾಗುತ್ತದೆ.

## ಸಾಮಾಜಿಕ ಸೇವೆಗಳು 
ಪ್ರತಿ 5 ವರ್ಷಗಳಿಗೊಮ್ಮೆ, ದೇವಾಲಯವು ದಕ್ಷಿಣ ಕನ್ನಡ ಮತ್ತು ಉಡುಪಿ ಜಿಲ್ಲೆಗಳಲ್ಲಿ ವಾಸಿಸುವ ಬಡ ವಿಶ್ವಕರ್ಮ ಬ್ರಾಹ್ಮಣರಿಗೆ ಸಾಮೂಹಿಕ ಉಪನನ್ಯನ (ಸಾಮೂಹಿಕ ದಾರ ಸಮಾರಂಭ) ವನ್ನು ನಡೆಸುತ್ತದೆ.

ವಿಶ್ವಕರ್ಮ ಸಹಕಾರ ಬ್ಯಾಂಕ್ (ಹಿಂದೆ ಎಸ್‌ಕೆ ಗೋಲ್ಡ್‌ಸ್ಮಿತ್ ಸಹಕಾರಿ ಸಂಘ ಎಂದು ಕರೆಯಲಾಗುತ್ತಿತ್ತು) ಇದೆ, ಇದು ಮುಖ್ಯವಾಗಿ ಇತರರನ್ನು ಹೊರತುಪಡಿಸಿ ವಿಶ್ವಕರ್ಮ ಸಮುದಾಯದ ಅಗತ್ಯಗಳನ್ನು ಪೂರೈಸುತ್ತದೆ.

ದೇವಾಲಯದೊಂದಿಗೆ ಸಂಬಂಧ ಹೊಂದಿರುವ ಹಲವಾರು ಟ್ರಸ್ಟ್‌ಗಳು ವಿಶ್ವಕರ್ಮ ವಿದ್ಯಾರ್ಥಿಗಳ ಶಿಕ್ಷಣವನ್ನು ಪ್ರೋತ್ಸಾಹಿಸುತ್ತಿದ್ದು, ಪ್ರಾಥಮಿಕ ಶಾಲೆಯಿಂದ ಉನ್ನತ ಶಿಕ್ಷಣದವರೆಗೆ ಪ್ರತಿಭಾನ್ವಿತ ವಿದ್ಯಾರ್ಥಿಗಳಿಗೆ ವಿದ್ಯಾರ್ಥಿವೇತನ ಮತ್ತು ಬಡ ವಿದ್ಯಾರ್ಥಿಗಳಿಗೆ ಆರ್ಥಿಕ ಸಹಾಯವನ್ನು ನೀಡುತ್ತವೆ.

## ಉಲ್ಲೇಖಗಳು 

ವರ್ಗ:ಕರ್ನಾಟಕದ ದೇವಾಲಯಗಳು
ವರ್ಗ:ಮಂಗಳೂರಿನ ದೇವಾಲಯಗಳು
ಥಾಮಸ್ ಚರ್ಚ್ಯಾರ್ಡ್

**ಥಾಮಸ್ ಚರ್ಚ್‌ಯಾರ್ಡ್** (1520-1604) ಒಬ್ಬ ಇಂಗ್ಲಿಷ್ ಲೇಖಕ ಮತ್ತು ಸೈನಿಕ.

## ಜೀವನ, ಬರೆದ ಕೃತಿಗಳು 
ಇಂಗ್ಲೆಂಡಿನ ಷ್ರೂಸ್‍ಬರಿಯಲ್ಲಿ ಹುಟ್ಟಿದ. ಈತ ಒಬ್ಬ ರೈತನ ಮಗನಾಗಿದ್ದನು. ಈತ ಸಾಹಿತ್ಯ ರಚನೆಯನ್ನು ಆರಂಭಿಸಿದ್ದು ಆರನೆ ಎಡ್ವರ್ಡನ ಕಾಲದಲ್ಲಿ. ಮೊದಲನೆ ಜೇಮ್ಸ್ ಸಿಂಹಾಸನಕ್ಕೆ ಬಂದ ಅನಂತರವೂ ಈತನ ಬರವಣಿಗೆ ಮುಂದುವರಿಯಿತು. ಸಾಹಿತ್ಯಿಕ, ಮತೀಯ ಹಾಗೂ ರಾಜಕೀಯ ವಿಷಯಗಳ ಬಗ್ಗೆ ತನ್ನ ಅಭಿಪ್ರಾಯಗಳನ್ನು ಅತ್ಯುತ್ಸಾಹದಿಂದ ಗದ್ಯ, ಪದ್ಯಗಳಲ್ಲಿ ಪ್ರಕಟಿಸುತಿದ್ದ ಈತನಿಗೆ ತನ್ನ ಸಮಕಾಲೀನರಿಂದ ಬಹುಮಟ್ಟಿಗೆ ಸಿಕ್ಕಿದ್ದು ಉಪೇಕ್ಷೆ. ಬಹುಶಃ ಇದರಿಂದಾಗಿ ಈತನ ಮುದ್ರಿತ ಕೃತಿಗಳು ದೊರಕುವುದು ಅಪೂರ್ವ. ತಾನು ಬರೆದಿರುವುದಾಗಿ ಹೇಳಿಕೊಂಡಿರುವ ಕೆಲವು ಕೃತಿಗಳಂತೂ ಅಲಭ್ಯವಾಗಿವೆ.

ಮೊದಲು ಈತ ಸರೆಯ ಶ್ರೀಮಂತ ಹೆನ್ರಿ ಹೊವಾರ್ಡ್‌ನ ಊಳಿಗದಲ್ಲಿದ್ದ. ಅನಂತರ ಯೂರೋಪಿನ ನಾನಾ ಭಾಗಗಳಲ್ಲಿ, ಸ್ಕಾಟ್‌ಲೆಂಡ್ ಮತ್ತು ಐರ್ಲೆಂಡ್‌ಗಳಲ್ಲಿ ಆಗಾಗ್ಗೆ ನಡೆಯುತ್ತಲೇ ಇದ್ದ ಯುದ್ಧಗಳಲ್ಲಿ ಹೆಸರು, ಹಣ ಗಳಿಸುವ ಉದ್ದೇಶದಿಂದ ಭಾಗವಹಿಸಿದ. ಗಣನೀಯ ಪ್ರಮಾಣದಲ್ಲಿ ಈ ಎರಡರಲ್ಲಿ ಯಾವುದನ್ನೂ ಪಡೆಯದೆ ಇಂಗ್ಲೆಂಡಿಗೆ ಹಿಂದಿರುಗಿ ಎಲಿಜಬೆತ್ ರಾಣಿಯ ಕೃಪೆ ಸಂಪಾದಿಸಲು ಪ್ರಯತ್ನಿಸಿದ. ಆದರೆ ಅದರಲ್ಲೂ ಯಶಸ್ಸು ಲಭಿಸಲಿಲ್ಲ. 1579ರಲ್ಲಿ ಈತ ಪ್ರಕಟಿಸಿದ *ಜನರಲ್ ರಿಹರ್ಸಲ್ಸ್ ಆಫ್ ವಾರ್ಸ್* ಎಂಬ ಕೃತಿಯ ಕೆಲವು ಭಾಗಗಳು ರಾಣಿಗೆ ಅಪ್ರಿಯವಾಗಿ ಕಂಡದ್ದರಿಂದ ಥಾಮಸ್ ಮೂರು ವರ್ಷ ಸ್ಕಾಟ್‌ಲೆಂಡಿಗೆ ಓಡಿ ಹೋಗಬೇಕಾಯಿತು. 1584ರ ಸಮಯಕ್ಕೆ ರಾಣಿಯ ಕೃಪೆ ದೊರೆತು, ಸಣ್ಣ ಮೊಬಲಗಿನ ವಿಶ್ರಾಂತಿವೇತನ ಲಭ್ಯವಾದರೂ ಈತ 1604ರಲ್ಲಿ ಸತ್ತಾಗ ಶ್ರೀಮಂತಿಕೆಗೆ ದೂರವೇ ಉಳಿದಿದ್ದ.

ಈತ ಬರೆದದ್ದು ಸಾಹಿತ್ಯಿಕವಾಗಿ ಮುಖ್ಯ ಎನ್ನುವಂತಿಲ್ಲದಿದ್ದರೂ ಚಾರಿತ್ರಿಕ ಹಾಗೂ ಸಾಮಾಜಿಕ ದೃಷ್ಟಿಯಿಂದ ಕುತೂಹಲಕರ ಎನ್ನಬಹುದು. *ದ ಲೆಜೆಂಡ್ ಆಫ್* *ಶೋರ್ಸ್ ವೈಫ್* ಎನ್ನುವುದು ಈತನ ಅತಿ ಖ್ಯಾತ ಕವನ; ಇದು ಬಾಲ್ಡ್‌ವಿನ್‌ನ ದ ಮಿರರ್ ಫಾರ್ ಮ್ಯಾಜಿಸ್ಟ್ರೇಟ್ಸ್ ಎಂಬ ಸಂಗ್ರಹದಲ್ಲಿ ಸೇರಿದೆ. *ಚರ್ಚ್‌ಯಾರ್ಡ್ ಚಿಪ್ಸ್* (1575- ಮತ್ತು 1578) ಈತನ ವೈಯಕ್ತಿಕ ಸಾಹಸಗಳನ್ನು ಬಣ್ಣಿಸುವ ದೀರ್ಘಕವನ. ಚರಿತ್ರೆಕಾರರ ಹಾಗೂ ಸಂಶೋಧಕರ ಆಸಕ್ತಿಯನ್ನು ಕೆರಳಿಸುವ *ದ ವರ್ದೈನ್ಸ್ ಆಫ್ ವೇಲ್ಸ್* 1587ರಲ್ಲಿ ಪ್ರಕಟವಾಯಿತು.

## ಉಲ್ಲೇಖಗಳು 
ವರ್ಗ:ಕವಿಗಳು
ವರ್ಗ:ಬರಹಗಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಗ್ರಾವೆಟ್ಟಿಯನ್

**ಗ್ರಾವೆಟ್ಟಿಯನ್** ಎನ್ನುವುದು ಫ್ರಾನ್ಸಿನ ನೈಋತ್ಯ ಭಾಗದಲ್ಲಿರುವ ಡಾರ್ಡಾನಿ ಬಳಿ ಕೌಜ್ ಕಣಿವೆಯ *ಲಾ ಗ್ರಾವೆಟ್ಟಿ* ಎಂಬಲ್ಲಿ, ಮುಖ್ಯವಾಗಿ ಗುಹೆಗಳಲ್ಲಿ ವಾಸಿಸುತ್ತಿದ್ದ ಜನರ ಸಂಸ್ಕೃತಿ. ಇದು ವಾಸ್ತವವಾಗಿ ಒಂದು ಸಂಸ್ಕೃತಿಯೆನಿಸಿಕೊಳ್ಳುವಷ್ಟು ವ್ಯಾಪಕವಲ್ಲವಾದರೂ ಪ್ರಾಗಿತಿಹಾಸ ಕಾಲದ ಒಂದು ಜನಸಮುದಾಯದ ಉತ್ಪನ್ನವೆಂದು ಊಹಿಸಲು ಸಾಧ್ಯವಾಗುವ ಮಟ್ಟಿಗೆ ಒಂದೇ ಬಗೆಯ ಉಪಕರಣಗಳನ್ನು ಈ ಜನ ತಯಾರಿಸುತ್ತಿದ್ದರು. ಇದು ಪ್ರಾಚೀನ ಶಿಲಾಯುಗದ ಸಂಸ್ಕೃತಿಯ ಮೇಲಿನ ಹಂತಕ್ಕೆ ಸೇರಿದ್ದು; ಇದೇ ಹಂತದ ಆರಿಗ್ನೇಷಿಯನ್ ಸಂಸ್ಕೃತಿಯ ಅನಂತರ ಬಂದದ್ದು. ಫ್ರೆಂಚ್ ಪರಿಭಾಷೆಯಲ್ಲಿ ಇದು ಮೇಲಣ ಪೆರಿಗೋರ್ಡಿಯನ್ ಸಂಸ್ಕೃತಿಯ ಅತ್ಯಂತ ಪೂರ್ವದ ಹಂತ. ಕಿರಿದಾದ ಚೂಪಾದ ಮೊನೆಯಿರುವ ಬೆಣಚುಕಲ್ಲಿನ ಚಾಕುವಿನಾಕಾರದ ಉಪಕರಣಗಳು ಇದರ ಕೊಡುಗೆ. ಇವು ಚಾಟೆಲ್‍ಪೆರೋನಿಯನ್ ಸಂಸ್ಕೃತಿಗೆ ಸೇರಿದ ಉಪಕರಣಗಳಿಗಿಂತ ಸೊಗಸಾದವೂ, ವ್ಯವಸ್ಥಿತ ಆಕಾರವುಳ್ಳವೂ, ಮೊಂಡಾದ ಹಿಡಿಗಳಿಂದ ಕೂಡಿದವೂ ಆಗಿವೆ. ಮೇಲಣ ಪೆರಿಗೋರ್ಡಿಯನ್ ಸಂಸ್ಕೃತಿಯ ಎಲ್ಲ ಹಂತಗಳ ಉಪಕರಣಗಳನ್ನೂ ಗ್ರಾವೆಟ್ಟಿಯನ್ ಎಂದು ಹೇಳುವುದೂ ಉಂಟು. ವಾಸ್ತವವಾಗಿ ಗ್ರಾವೆಟ್ಟಿಯನ್ ಎಂದು ಹೇಳಬಹುದಾದ ಸಂಸ್ಕೃತಿ ಕ್ರಿ.ಪೂ. 25000ಕ್ಕಿಂತ ಸ್ವಲ್ಪ ಹಿಂದಿನದು.

## ಸಂಸ್ಕೃತಿ 
ಇದಕ್ಕೆ ಸಮನಾದ, ಪೂರ್ವ ಗ್ರಾವೆಟ್ಟಿಯನ್ ಎಂದು ಕರೆಯಬಹುದಾದ ಸಂಸ್ಕೃತಿಯೊಂದು ಇದೇ ಕಾಲದಲ್ಲಿ ರಷ್ಯದ ದಕ್ಷಿಣ ಭಾಗದ ಮೈದಾನಗಳಲ್ಲಿ ನೆಲೆಗೊಂಡು ಅಭಿವೃದ್ಧಿಹೊಂದುತ್ತಿತ್ತು. ಪೂರ್ವ ಗ್ರಾವೆಟ್ಟಿಯನ್ ಬೇಟೆಗಾರರು ಪಶ್ಚಿಮಾಭಿಮುಖವಾಗಿ ಆಲ್ಪ್ಸ್ ಹಾಗೂ ಕಾರ್ಪೇತಿಯನ್ ಪ್ರದೇಶಗಳತ್ತ ವಲಸೆ ಹೋಗಲು ಪ್ರಾರಂಭಿಸಿದರು. ಇವರು ರಷ್ಯದ ದಕ್ಷಿಣ ಭಾಗದಲ್ಲಿ ಹಾಗೂ ಮೊರೇವಿಯದಲ್ಲಿ (ಚೆಕೊಸ್ಲವಾಕಿಯ) ಬೃಹದ್ಗಜಗಳನ್ನು ಬೇಟೆಯಾಡುವುದರಲ್ಲಿ ವಿಶೇಷ ಪರಿಶ್ರಮ ಪಡೆದಿದ್ದರು. ಆದರೆ ಫ್ರಾನ್ಸಿನ ಪೂರ್ವ ಭಾಗದ ಗ್ರಾವೆಟ್ಟಿಯನರು ಕಾಡುಕುದುರೆಗಳನ್ನು ಬೇಟೆಯಾಡುವುದರಲ್ಲಿ ನಿಸ್ಸೀಮರಾಗಿದ್ದರು.

ಪ್ರಾಚೀನ ಶಿಲಾಯುಗದ ಮೇಲುಭಾಗದ ಸಂಸ್ಕೃತಿಯ ಜನರಂತೆ ಗ್ರಾವೆಟ್ಟಿಯನರು ಕಲಾಕುಶಲಿಗಳೂ, ಉತ್ತಮ ಅಭಿರುಚಿಯುಳ್ಳವರೂ ಆಗಿದ್ದರು. ದಂತದಿಂದ ವಿಶಿಷ್ಟ ಆಕಾರದ ಬಳೆ, ಕಡಗ ಮೊದಲಾದವನ್ನು ಕೊರೆಯುತ್ತಿದ್ದರು. ಕಲ್ಲು ಮತ್ತು ದಂತಗಳಲ್ಲಿ ವಿಕಟಾಕಾರದ, ಆದರೆ ರಮಣೀಯವಾದ ಕುಬ್ಜ ಸ್ತ್ರೀವಿಗ್ರಹಗಳನ್ನು ಬಿಡಿಸುತ್ತಿದ್ದರು.

ಕ್ರೊ-ಮ್ಯಾಗ್ನನ್ ಹಾಗೂ ಮಾಗ್ಡಲೀನಿಯನರಂತೆ ಗ್ರಾವೆಟ್ಟಿಯನರು ಕೆಂಪು ಬಣ್ಣವನ್ನು ಬಹಳವಾಗಿ ಬಳಸುತ್ತಿದ್ದರು. ಆಫ್ರಿಕನ್ ಹಾಗೂ ಆಸ್ಟ್ರೇಲಿಯನ್ ಮೂಲನಿವಾಸಿಗಳಂತೆ ಶರೀರಕ್ಕೆ ಬಣ್ಣ ಹಚ್ಚಿಕೊಳ್ಳುತ್ತಿದ್ದರು. ಕೊರೆದ ರಂಧ್ರಗಳಿರುವ ಚಿಪ್ಪು, ಪಳೆಯುಳಿಕೆ, ಪ್ರಾಣಿಗಳ ದಂತಗಳು-ಇವುಗಳಿಂದ ಕಂಠಾಭರಣಗಳನ್ನೂ, ಕೇಶಾಭರಣಗಳನ್ನೂ ಧರಿಸುತ್ತಿದ್ದರು. ಇವರು ಫ್ರಾನ್ಸಿನ ಗುಹೆಗಳಲ್ಲಿ ವರ್ಣರಂಜಿತ ಚಿತ್ರಗಳನ್ನು ರಚಿಸಿದ್ದಾರೆ. ಇವರು ರಚಿಸಿದ ಚಿತ್ರಗಳನ್ನು ಡಾರ್ಡಾನಿ ಪ್ರದೇಶದ ಲಾಸ್ಕಾ ಮುಂತಾದ ಗುಹೆಗಳಲ್ಲಿ ಕಾಣಬಹುದು.

## ಉಲ್ಲೇಖಗಳು 
## ಹೊರಗಿನ ಕೊಂಡಿಗಳು 
* Picture Gallery of the Paleolithic (reconstructional palaeoethnology) , Libor Balák at the Czech Academy of Sciences, the Institute of Archaeology in Brno, The Center for Paleolithic and Paleoethnological Research
* Cave sites in France

ವರ್ಗ:ಪುರಾತತ್ತ್ವಶಾಸ್ತ್ರೀಯ ಸಂಸ್ಕೃತಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ದಿಮ್ಸಾಲೆ ಕುಣಿತ

**ದಿಮ್ಸಾಲೆ ಕುಣಿತ**ವನ್ನು ಆಸಾದಿ ಕುಣಿತ ಎಂದೂ ಕರೆಯುತ್ತಾರೆ. ಆಸಾದಿ ಕುಣಿತವು ಮಾರಮ್ಮ ದೇವಿಯ ಆರಾಧನೆಯಲ್ಲಿ ಪ್ರಮುಖ ಪಾತ್ರ ವಹಿಸುವ ಒಂದು ವಿಶಿಷ್ಟವಾದ ಜನಪದ ಕಲೆ ಮತ್ತು ನೃತ್ಯ ಪ್ರಕಾರವಾಗಿದೆ. ಈ ಕುಣಿತವು ಊರಿನ ಮಾರಿ ಹಬ್ಬದ ದಿನ  ಅಭೀಪ್ಸೆ ಅಥವಾ ಪ್ರತಿಭಟನೆಯನ್ನು ಸಾಂಕೇತಿಕವಾಗಿ ಪ್ರದರ್ಶಿಸುವ ಒಂದು ಆಚರಣಾತ್ಮಕ ಕಲೆಯಾಗಿದೆ. 
## ಅರ್ಥ
ದಿಮ್ಸಾಲೆ ಕುಣಿತ ಎಂಬುದು ಮಂಡ್ಯ ಜಿಲ್ಲೆಯ ಅರೆಕೆರೆ ಹಾಗೂ ಕಿಕ್ಕೇರಿಗಳಲ್ಲಿ ಮಾರಿಹಬ್ಬದ ಸಂದರ್ಭಗಳಲ್ಲಿ ಪ್ರದರ್ಶಿತವಾಗುವ ಒಂದು ಕಲೆ. ದಿಮ್ಸಾಲೆ ಕುಣಿತವನ್ನು  ಆಸಾದಿ ಕುಣಿತದ ಮುಂದಿನ ಹಂತ ಎಂದು ಹೇಳಲಾಗಿದೆ. ಆಸಾದಿ ಕುಣಿತದಲ್ಲಿ ನಾಲಿಗೆಯ ಮೂಲಕ ಅಸಹನೆಯನ್ನು ವ್ಯಕ್ತಪಡಿಸುಸುತ್ತಿದರು ಆದರೆ ದಿಮ್ಸಾಲೆ ಕುಣಿತದಲ್ಲಿ ಕ್ರಿಯೆಯ ಮೂಲಕ ವ್ಯಕ್ತಪಡಿಸಲಾಗುತ್ತದೆ. 
## ಜಾತಿ ಮತ್ತು ಧಾರ್ಮಿಕ ಆಚರಣೆ
ಶೂಲ ಹಬ್ಬ ಎಂಬುದು ೩ ಅಥವಾ ୭ ವರ್ಷಗಳಿಗೊಮ್ಮೆ ಮಂಡ್ಯ ಜಿಲ್ಲೆಯಲ್ಲಿ ನಡೆಯುತ್ತದೆ. ಈ ಹಬ್ಬದ ಸಮಯದಲ್ಲಿ ಮಾರಮ್ಮನಿಗೆ ಪೂಜೆಸಲ್ಲಿಸುತ್ತಾರೆ. ಮಾರಮ್ಮನ ಪೂಜಾರಿಯಾದ ಬೆಸ್ತ ಜನಾಂಗದ ವ್ಯಕ್ತಿಯೊಬ್ಬರು ಈ ಕುಣಿತವನ್ನು ನೆರವೇರಿಸುತ್ತಾರೆ. ಊರಿನಲ್ಲಿ ನಡೆಯುವ ಕೆಟ್ಟ ಹಾಗೂ ಒಳ್ಳೆಯ ವಿಷಯಗಳ ಹಿನ್ನಲೆಯಲ್ಲಿ ಯಾವಾಗ ನಡೆಯಬೇಕೆಂದು ಹಿರಿಯರು ನಿರ್ಧಾರಿಸುತ್ತಾರೆ. 
## ವೇಷ
ದಿಮ್ಸಾಲೆ ಕುಣಿತವನ್ನು ಮಾರಮ್ಮನ ಗಂಡ ಎಂದು ನಂಬಲಾಗುತ್ತದೆ. ಇವರು ಹೆಚ್ಚು ಕಡಿಮೆ ಆಸಾದಿ ಕುಣಿತದವರಂತೆಯೆ ವೇಷ ಧರಿಸುತ್ತಾರೆ.  ಇವರು ಸಾಮಾನ್ಯವಾಗಿ ಕಡುಕಾವಿ ಬಟ್ಟೆ, ಹೊಂಬಾಳ ಟೋಪಿ, ಕೊರಳಿಗೆ ಅಡಿಕೆಕಾಯಿಸರ ಹಾಕಿಕೊಳ್ಳುತ್ತಾರೆ. ನಡುವಿಗೆ ಒಂದು ಪಟ್ಟಿ ಕಟ್ಟಿ ಆ ಪಟ್ಟಿಗೆ ಸೇರಿದಂತೆ ಮರದಲ್ಲಿ ಮಾಡಿದ ಸುಮಾರು ಎರಡು ಅಡಿ ಉದ್ದದ ಶಿಶ್ನ ಕಟ್ಟಿಕೊಂಡಿರುತ್ತಾರೆ ಹಾಗೆಯೇ ಕಟ್ಟಿಕೊಂಡ ಶಿಶ್ನವನ್ನು ಹಿಂದೆ,ಮುಂದೆ ಎತ್ತಿ ಹಿಡಿಯುತ್ತಾ ಇರುತ್ತಾರೆ.

## ಹಾಡು ಮತ್ತು ಕುಣಿತ
ದಿಮ್ಸಾಲೆ ವೇಷ ಧರಿಸಿದ ವ್ಯಕ್ತಿ ಹಾಗೂ ಆತನ ಜೊತೆ ಒಬ್ಬಿಬ್ಬರು ಸೇರಿ ಸಂಪೂರ್ಣ ಲೈಂಗಿಕವಾಗಿ ಹಾಡುಗಳನ್ನು ಹಾಡುತ್ತಾರೆ.ಈತನ ಬಾಯಿ  ಚಪಲಕ್ಕೆ ಊರಿನ ಹೆಣ್ಣು ಮಕ್ಕಳು ಸಿಕ್ಕಿಕೊಳ್ಳುತ್ತಾರೆ. ದಿಮ್ಸಾಲೆ ಕುಣಿತದ ಸಮಯದಲ್ಲಿ ನಗಾರಿ ಹಾಗೂ ತಮಟೆಗಳನ್ನು ಬಳಸುತ್ತಾರೆ. ಇದರ ಶಬ್ದದಲ್ಲಿ ಕೆಲವೊಮ್ಮೆ ಹಾಡುಗಳು ಸ್ಪಷ್ಟವಾಗಿ ಕೇಳುವುದಿಲ್ಲ, ಆದರೆ ಇವನ ಕ್ರಿಯೆಯಿಂದಲೇ ತಿಳಿದುಕೊಳ್ಳಬಹುದು ಇವರು ಯಾರನ್ನು ಕುರಿತು ಹಾಡುತಿದ್ದಾರೆ ಎಂಬುದನ್ನು. ಇವರು ಹಬ್ಬ ಮತ್ತು ಜಾತ್ರೆಯಲ್ಲಲ್ಲದೆ, ಆಯಾ ಊರಿನ ಮಾರಿ ಗುಡಿಯ ಮುಂದು ಈ ಶಿಶ್ನ ನ್ನತ್ಯವನ್ನು ನಡೆಸುತ್ತಾರೆ. ಇವರು ಹಾಡುವ ಹಾಡುಗಳು ಲೈಂಗಿಕ ಅರ್ಥವನ್ನು ತುಂಬಿಕೊಂಡಿರುತ್ತದೆ.
## ಉಲ್ಲೇಖಗಳು
ವರ್ಗ:ಜಾನಪದ ನೃತ್ಯಗಳು
ವರ್ಗ:ಜಾನಪದ
ವಿನ್ಸ್ಟನ್ ಚರ್ಚಿಲ್ (ಕಾದಂಬರಿಕಾರ)

thumb|೧೯೦೮ರಲ್ಲಿ ವಿನ್‍ಸ್ಟನ್ ಚರ್ಚಿಲ್
**ವಿನ್‍ಸ್ಟನ್ ಚರ್ಚಿಲ್** (1871-1947) ಅಮೆರಿಕದ ಒಬ್ಬ ಕಾದಂಬರಿಕಾರ.

## ಜೀವನ, ಕೃತಿಗಳು 
ಸೇಂಟ್ ಲೂಯಿಯಲ್ಲಿ ಜನಿಸಿ ಅಲ್ಲಿನ ಪಬ್ಲಿಕ್ ಸ್ಕೂಲಿನಲ್ಲಿ ವಿದ್ಯಾಭ್ಯಾಸ ಮಾಡಿ, ಅನ್ನಪಾಲಿಸ್‌ನ ನೌಕಾ ಅಕಾಡೆಮಿಯಲ್ಲಿ ಪದವಿ ಪಡೆದ (1894). ಕೆಲವು ಕಾಲ ಆರ್ಮಿ ಅಂಡ್ ನೇವಿ ಜರ್ನಲ್‌ನಲ್ಲಿ ಲೇಖಕನಾಗಿಯೂ, ಅನಂತರ ಕಾಸ್ಮೊಪಾಲಿಟನ್ ಮ್ಯಾಗಜೀನಿನ ಕಾರ್ಯನಿರ್ವಾಹಕ ಸಂಪಾದಕನಾಗಿಯೂ ಕೆಲಸ ಮಾಡಿದ. 1900-1905ರ ಅವಧಿಯಲ್ಲಿ ನ್ಯೂ ಹ್ಯಾಂಪ್‌ಷೈರ್‌ನ ಗೌರ್ನರ್ ಪದವಿಗೆ ಪ್ರಗತಿಶೀಲ ಪಕ್ಷದ ಅಭ್ಯರ್ಥಿಯಾಗಿ ಸ್ಪರ್ಧಿಸಿ ಸೋತ.

ಜೀವನಕ್ಕೆ ಬೇಕಾದ ಅನುಕೂಲಗಳಿದ್ದುದರಿಂದ ಚರ್ಚಿಲ್ ಬರವಣಿಗೆಯನ್ನೇ ವೃತ್ತಿಯಾಗಿ ಕೈಗೊಂಡು ಅನೇಕ ಕಾದಂಬರಿಗಳನ್ನು ಬರೆದ. ಮೊದಲ ಕಾದಂಬರಿಯಾದ *ದ ಸೆಲೆಬ್ರಿಟಿ* 1898ರಲ್ಲಿ ಪ್ರಕಟವಾಯಿತು. ರಿಚರ್ಡ್ ಕಾರ್‌ವಾಲ್ (1899) ಕ್ರಾಂತಿಗೊಳಗಾದ ಮೇರಿಲ್ಯಾಂಡನ್ನು ಕುರಿತದ್ದು. ಸುಮಾರು ಹತ್ತು ಲಕ್ಷ ಪ್ರತಿಗಳು ಖರ್ಚಾದುದು ಇದರ ಜನಪ್ರಿಯತೆಗೆ ಗುರುತು. ಮುಂದೆ ಪ್ರಕಟವಾದ ದ ಕ್ರೈಸಿಸ್ (1901), ದ ಕ್ರಾಸಿಂಗ್ (1904) ಮೊದಲಾದವು ಅಮೆರಿಕ ದೇಶದ ಅಂತರ್ಯುದ್ಧದ ಹಿನ್ನೆಲೆಯನ್ನು ವಸ್ತುವನ್ನಾಗುಳ್ಳ, ಕೆಂಟಕಿ ಸಾಹಸಗಳನ್ನು ನಿರೂಪಿಸುವ ಕಥೆಗಳು. *ಕ್ರೈಸಿಸ್* ಪ್ರಕಟವಾದೊಡನೆ ಚರ್ಚಿಲ್ ಅಮೆರಿಕದ ಮುಖ್ಯ ಕಾದಂಬರಿಕಾರರಲ್ಲಿ ಒಬ್ಬನೆಂಬ ಖ್ಯಾತಿಯನ್ನು ಗಳಿಸಿದ. ಕಾನಿಸ್ಟನ್ (1906), ಮಿಸ್ಟರ್ ಕ್ರೂಯಿಸ್ ಕೆರಿಯರ್ (1908) ರಾಜಕೀಯ ಸಮಸ್ಯೆಗಳನ್ನು ಉಳ್ಳಂಥವು. ದಿ ಇನ್‌ಸೈಡ್ ಆಫ್ ದಿ ಕಪ್ (1913), ಎ ಫಾರ್ ಕಂಟ್ರಿ (1915) ಧಾರ್ಮಿಕ ಅಥವಾ ಸಾಮಾಜಿಕ ಪ್ರಶ್ನೆಗಳನ್ನು ವಿಶ್ಲೇಷಿಸುವ ಕಾದಂಬರಿಗಳು. ೧೯೧೩ ರ ವರೆಗೆ ಆ ವರ್ಷಗಳಲ್ಲಿ ಅತಿ ಹೆಚ್ಚು ಮಾರಾಟವಾದ ಅಮೇರಿಕನ್ ಕಾದಂಬರಿಗಳ ಪಟ್ಟಿಯಲ್ಲಿ ಇವು ಮೊದಲ ಸ್ಥಾನ ಪಡೆದವು. ಎ ಮಾಡರ್ನ್ ಕ್ರಾನಿಕಲ್ (1910), ದ ಡ್ವೆಲ್ಲಿಂಗ್ ಪ್ಲೇಸ್ ಆಫ್ ಲೈಟ್ (1917) *ದಿ ಅನ್‌ಚಾರ್ಟೆಡ್ ವೇ* (1941) ಎಂಬುವು ಇವನ ಇತರ ಕೃತಿಗಳು. ಅಮೆರಿಕದ ಗತಕಾಲದ ಚಿತ್ರಗಳ ಮೂಲಕ ತನ್ನ ನಾಡಿನ ರೋಮಾಂಚಕಾರಿ ಇತಿಹಾಸವನ್ನು ಸೃಷ್ಟಿಸುವುದರಲ್ಲಿ ಯಶಸ್ವಿಯಾದ ಕೆಲವೇ ಲೇಖಕರಲ್ಲಿ ಇವನೂ ಒಬ್ಬ.

## ಉಲ್ಲೇಖಗಳು 
## ಹೊರಗಿನ ಕೊಂಡಿಗಳು 
* The Churchill Society
* 
* 

ವರ್ಗ:ಕಾದಂಬರಿಕಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಚರ್ಟ್

thumb|ಚರ್ಟ್‌ನ ಕೈ ಗಾತ್ರದ ಮಾದರಿ
**ಚರ್ಟ್** ಎನ್ನುವುದು ಚಕಮಕಿ ಕಲ್ಲಿನಂಥ ಬೆಣಚುಕಲ್ಲು. ಸಾಮಾನ್ಯವಾಗಿ ಸುಣ್ಣಕಲ್ಲಿನಲ್ಲಿ ಸಿಕ್ಕುತ್ತದೆ. ಪುರಾತನ ಶಿಲಾಯುಧಗಳ ಬಳಕೆಯ ಕಾಲದಲ್ಲಿ ಆಯುಧಗಳನ್ನು ತಯಾರಿಸಲು ಚರ್ಟನ್ನು ಉಪಯೋಗಿಸುತ್ತಿದ್ದರು. ಪ್ರಾಚೀನ ಕಾಲದಲ್ಲಿ ಪಶ್ಚಿಮ ಯೂರೋಪ್, ಪ್ಯಾಲೆಸ್ಟೀನ್, ಸಿಂಧ್, ಪಶ್ಚಿಮ ರಾಜಸ್ಥಾನ ಮತ್ತು ಮಸ್ಕಿ (ರಾಯಚೂರು ಜಿಲ್ಲೆ) ಪ್ರದೇಶಗಳಲ್ಲಿ ಚಕಮಕಿ ಕಲ್ಲು ಅಲ್ಲದೆ ಜಾಸ್ಪರ್ ಬೆಣಚುಕಲ್ಲು ಮತ್ತು ಚಾಲ್ಸಿಡೋನಿ ಸಹ ಬಳಕೆಯಲ್ಲಿದ್ದುವಂತೆ. ಟಿ.ನರಸೀಪುರ ಉತ್ಖನನದಲ್ಲಿ ಚರ್ಟನ್ನು ಕೊರೆದು ತೆಗೆದ ಮಧ್ಯಭಾಗ ಸಿಕ್ಕಿದೆ. ಚರ್ಟಿನ ಪ್ರಧಾನ ಘಟಕ ಅಸ್ಫಟಿಕ ಸಿಲಿಕ. ಆದರೆ ಚರ್ಟ್ ಚಕಮಕಿ ಕಲ್ಲಿಗಿಂತ ಹೆಚ್ಚು ಇತರ ಅಶುದ್ಧತೆಗಳನ್ನು ಒಳಗೊಂಡಿರುವುದು. ಹೀಗಾಗಿ ಇದರ ಬಣ್ಣ ಬೂದು, ಕಂದು, ಕಪ್ಪು ಯಾವುದೂ ಆಗಬಹುದು. ಸಾಪೇಕ್ಷವಾಗಿ ಅಧಿಕ ಕಬ್ಬಿಣಾಂಶವನ್ನು ಒಳಗೊಂಡಿರುವ ಚರ್ಟಿಗೆ ಜಾಸ್ಪರ್ ಎಂದು ಹೆಸರು.

## ಉಲ್ಲೇಖಗಳು 
ವರ್ಗ:ಶಿಲೆಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಗ್ರೇಟರ್ ಬೆಂಗಳೂರು

** ಗ್ರೇಟರ್ ಬೆಂಗಳೂರು :** ಕರ್ನಾಟಕ ರಾಜ್ಯದ ಒಂದು ಮಹಾನಗರ ಪಾಲಿಕೆಗಳ ಒಕ್ಕೂಟವಾಗಿದೆ. **ಗ್ರೇಟರ್ ಬೆಂಗಳೂರು ಪ್ರಾಧಿಕಾರ** ಬೆಂಗಳೂರಿನ ಮೂರು ಜಿಲ್ಲೆಗಳಾದ ಬೆಂಗಳೂರು ನಗರ ಜಿಲ್ಲೆ (ಬೆಂಗಳೂರು), ಬೆಂಗಳೂರು ಉತ್ತರ ಜಿಲ್ಲೆ (ದೊಡ್ಡಬಳ್ಳಾಪುರ), ಬೆಂಗಳೂರು ದಕ್ಷಿಣ ಜಿಲ್ಲೆ (ರಾಮನಗರ) ವ್ಯಾಪ್ತಿಯಲ್ಲಿ ಕಾರ್ಯನಿರ್ವಹಿಸುತ್ತದೆ, ಇದು ಒಟ್ಟು 8005 ಚ.ಕಿ.ಮೀ ವ್ಯಾಪ್ತಿಯನ್ನು ಹೊಂದಿದೆ.

**ಗ್ರೇಟರ್ ಬೆಂಗಳೂರು ಪ್ರಾಧಿಕಾರ :** ಪ್ರಸ್ತುತ ಬೆಂಗಳೂರು ನಗರ ಜಿಲ್ಲೆಯ ವ್ಯಾಪ್ತಿಯ ಬೃಹತ್ ಬೆಂಗಳೂರು ಮಹಾನಗರ ಪಾಲಿಕೆಯನ್ನು ಗ್ರೇಟರ್ ಬೆಂಗಳೂರು ಎಂದು ಮರುನಾಮಕರಣ ಮಾಡಿ, ಐದು  ಮಹಾನಗರ ಪಾಲಿಕೆಗಳನ್ನು ವಿಂಗಡಿಸಲಾಗಿದೆ. ಇದು ಒಟ್ಟು 369 ವಾರ್ಡ್ಗಳನ್ನು ಒಳಗೊಂಡಿದೆ. 

* ಬೆಂಗಳೂರು ಕೇಂದ್ರ ನಗರ ಪಾಲಿಕೆ
* ಬೆಂಗಳೂರು ಉತ್ತರ ನಗರ ಪಾಲಿಕೆ
* ಬೆಂಗಳೂರು ದಕ್ಷಿಣ ನಗರ ಪಾಲಿಕೆ
* ಬೆಂಗಳೂರು ಪೂರ್ವ ನಗರ ಪಾಲಿಕೆ
* ಬೆಂಗಳೂರು ಪಶ್ಚಿಮ ನಗರ ಪಾಲಿಕೆ

** ಗ್ರೇಟರ್ ಬೆಂಗಳೂರು :** ಮುಖ್ಯಮಂತ್ರಿಗಳು ಜಿಬಿಎ ಅಧ್ಯಕ್ಷರಾಗಿರುತ್ತಾರೆ. ಬೆಂಗಳೂರು ಉಸ್ತುವಾರಿ ಸಚಿವರು ಅಥವಾ ಉಪ ಮುಖ್ಯಮಂತ್ರಿಗಳು ಉಪಾಧ್ಯಕ್ಷರಾಗಿರುತ್ತಾರೆ. ನಗರ ಯೋಜನೆಯ ವಿವಿಧ ಇಲಾಖೆಗಳ ಮುಖ್ಯಸ್ಥರು ಸದಸ್ಯರಾಗಿರುತ್ತಾರೆ. ಚುನಾವಣೆ ನಡೆಯುವವರೆಗೆ ಯಾವುದೇ ಅಡಚಣೆ ಇಲ್ಲದೆ ಸುಗಮ ಆಡಳಿತ ನಡೆಸಲು ಆಡಳಿತಾಧಿಕಾರಿಯನ್ನು ನೇಮಕ ಮಾಡಲಾಗುತ್ತದೆ. ಬಿಡಿಎ, ಜಲಮಂಡಳಿ, ಬೆಸ್ಕಾಂ, ಬಿಎಂಆರ್‌ ಸಿಎಲ್‌, ಬಿಎಂಟಿಸಿ ಸಂಸ್ಥೆಗಳು ಜಿಬಿಎ ಭಾಗವಾಗಿರಲಿವೆ. ಈ ಎಲ್ಲ ಸಂಸ್ಥೆಗಳೂ ಸಮನ್ವಯದಿಂದ ಕಾರ್ಯ ನಿರ್ವಹಿಸಲಿವೆ.

ವರ್ಗ:ಬೆಂಗಳೂರು
ಚಾರ್ಲ್ಸ್ ಚರ್ಚಿಲ್

thumb
**ಚಾರ್ಲ್ಸ್ ಚರ್ಚಿಲ್** (ಫೆಬ್ರುವರಿ 1732 - 4 ನವೆಂಬರ್ 1764) ಒಬ್ಬ ಇಂಗ್ಲಿಷ್ ವಿಡಂಬನಕಾರ.

## ಜೀವನ 
೮ ಜುಲೈ ೧೮೪೮ರಂದು ಸೇಂಟ್ ಜಾನ್ಸ್ ಕಾಲೇಜ್, ಕೇಂಬ್ರಿಜ್‍ಗೆ ಪ್ರವೇಶ ಪಡೆದ. ಚರ್ಚಿಲ್ ಮಿಸ್ ಸ್ಕಾಟ್‌ಳನ್ನು ಮದುವೆಯಾದ. ಬಳಿಕ ಅವನನ್ನು ಪಾದ್ರಿಯ ಮತಸಂಸ್ಕಾರಕ್ಕೆ ಸಿದ್ಧವಾಗಲು ಇಂಗ್ಲೆಂಡ್‍ನ ಉತ್ತರಕ್ಕೆ ಕಳುಹಿಸಲಾಯಿತು. ಆ ಕಾಲದಲ್ಲಿ ವಿಡಂಬನಕ್ಕೆ ಪ್ರಸಿದ್ಧನಾಗಿದ್ದ ಅಲೆಕ್ಸಾಂಡರ್ ಪೋಪನನ್ನು ಅನುಕರಿಸಿದ್ದಾನೆನ್ನಲಾಗಿದೆ. ತನ್ನ ಬದುಕಿನ ಕೊನೆಯ ನಾಲ್ಕು ವರ್ಷಗಳಲ್ಲಿ ಅತ್ಯಂತ ಪ್ರಭಾವಶಾಲಿ ವಿಡಂಬನಕವಿಯಾಗಿ ಪ್ರಸಿದ್ಧಿ ಪಡೆದ. ತನ್ನ ಸಹಪಾಠಿ ಹಾಗೂ ಹಿಂಬಾಲಕ ಹೊಗಳುಭಟ್ಟ ಕವಿ ರಾಬರ್ಟ್ ಲಾಯ್ಡ್‌ನ ಜೊತೆಯಲ್ಲಿ ಕುಡಿತ, ಹಾದರಗಳ ಸಡಿಲ ಜೀವನವನ್ನು ಸತತವಾಗಿ ನಡೆಸಿದ ಚರ್ಚಿಲ್‌ಗೆ ಯಾವ ಬಗೆಯ ನೈತಿಕ ನಿಯಮಗಳಲ್ಲೂ ನಂಬಿಕೆಯಿರಲಿಲ್ಲ. ವೃತ್ತಿಯಿಂದ ಈತ ಪಾದ್ರಿ. ಈತನ ಖುಷಿ ಜೀವನವನ್ನು ಕಂಡು ಜುಗುಪ್ಸೆಗೊಂಡ ಜನ ಇವನಿಗೆ ಬಹಿಷ್ಕಾರ ಹಾಕಲೂ ಸಿದ್ಧರಾಗಿದ್ದರು. ಲಾಯ್ಡ್‌ನ ಬಗ್ಗೆ ಮಾತ್ರ ಅತ್ಯಂತ ಪ್ರೀತಿನಿಷ್ಠೆಗಳನ್ನು ಕೊನೆಯವರೆಗೂ ತೋರಿದ ಚರ್ಚಿಲ್ ಆತ ಸತ್ತ ಕೆಲವೇ ದಿನಗಳ ಅನಂತರ ಮಿತಿ ಮೀರಿದ ಕುಡಿತದ ಅಮಲಿನಲ್ಲಿ ತೀರಿಕೊಂಡ.

## ಬರವಣಿಗೆ, ವಿಡಂಬನೆಯ ಶೈಲಿ 
ಚರ್ಚಿಲ್ ಕಟುವಾದ ಬರವಣಿಗೆ, ಹರಿತವಾದ ವಿಡಂಬಣೆ, ಇರಿಯುವ ಪದ ಪ್ರಯೋಗಗಳಿಗೆ ಹೆಸರಾಗಿದ್ದಾನೆ. ಸತ್ಯವನ್ನು, ನೀತಿಯನ್ನು ಹೇಳುವುದಕ್ಕಿಂತಲೂ ಮುಖ್ಯವಾಗಿ ಜನರನ್ನು ನೋಯಿಸುವಂಥ ಪ್ರಭಾವ ಬೀರುವ ಬರೆವಣಿಗೆಯೇ ಇವನ ಗುರಿಯಾಗಿತ್ತು. ಕೊಡತಿಯ ಪೆಟ್ಟಿನಂತೆ ವಿಡಂಬನದ ಏಟು ಬೀಳಬೇಕೇ ಹೊರತು ಅದರಲ್ಲಿ ನಯಗಾರಿಕೆ ಸಲ್ಲದೆಂದು ಇವನ ಅಭಿಪ್ರಾಯ. ಮೂರ್ಖರೇ ಕಾವ್ಯದ ವ್ಯಾಪ್ತಿಯನ್ನು ಸಾರಿದ ಚರ್ಚಿಲ್ 1761ರಲ್ಲಿ *ದ ರೋಸಿಯಡ್* ಎಂಬ ವಿಡಂಬನಕಾವ್ಯ ಬರೆದು ತತ್‌ಕ್ಷಣ ಪ್ರಸಿದ್ಧಿ ಪಡೆದ. ಇದು ಅಲೆಕ್ಸಾಂಡರ್ ಪೋಪನ ಡನ್ಸಿಯಡ್‌ನ ಅನುಕರಣೆಯಾದರೂ ತನ್ನದೇ ಹರಿತ, ಚೂಪುಮಾತು, ಚುಚ್ಚುನುಡಿಗಳಿಂದ ತುಂಬಿ ಜನರಿಗೆ ತುಂಬ ಆನಂದ ಕೊಟ್ಟಿತು. ಇದು ಆ ಕಾಲದ ನಾಟಕಕಾರರು ಹಾಗೂ ನಟರ ಮೇಲಿನ ಅದ್ಭುತ ವಿಡಂಬನೆ. ಆದರೆ ಇದರಲ್ಲಿ ಬರುವ ಎಲ್ಲ ನಟರನ್ನೂ ಈಗ ನೆನಪಿಸಿಕೊಳ್ಳುವುದು ಅಸಾಧ್ಯ. ನಟ ನಟಿಯರ ಹಾವಭಾವಗಳು, ವ್ಯಕ್ತಿತ್ವ, ರೀತಿ, ಕಲೆಯನ್ನು ಅವರು ಕೊಲೆಮಾಡುತ್ತಿದ್ದ ರೀತಿಗಳನ್ನು ವಿಡಂಬನೆಗೆ ಗುರಿಮಾಡಿದ ಈ ಕಾವ್ಯದಲ್ಲಿ ಚರ್ಚಿಲ್ ಪ್ರತಿಯೊಬ್ಬ ವ್ಯಕ್ತಿಯನ್ನೂ ಸ್ಪಷ್ಟವಾಗಿ ಅವನ ಓರೆಕೋರೆಗಳೊಂದಿಗೆ ಜೀವಂತವಾಗಿ ಚಿತ್ರಿಸಿದ್ದಾನೆ. ಆದರೆ ಇದರಲ್ಲಿ ತುಂಬಿರುವ ವ್ಯಕ್ತಿದ್ವೇಷ, ಎಲ್ಲರ ಮೇಲೂ ಕೃತಿಕಾರ ಕಾರಿರುವ ಕಹಿ ಸಮದರ್ಶಿ ಓದುಗರ ದೃಷ್ಟಿಯಲ್ಲಿ ಅತಿರೇಕವೆನಿಸುತ್ತದೆ. ವ್ಯಕ್ತಿಯ ಅವಹೇಳನವೇ ಉದ್ದೇಶವಾದ ರೋಸಿಯಡ್‌ನಲ್ಲಿ ಅಲ್ಲಲ್ಲಿ ಸುಂದರವಾದ ಸಾಲುಗಳೂ ಬರುತ್ತವೆ. ಉದಾಹರಣೆಗೆ ವಿಮರ್ಶಕರು

::"ಒಡಪಾಯಿ ಬಂಟರು
::ತಪ್ಪುಗಳ ಕಾಣದೆಯೆ ಗುಣವನೇ ಹೊಗಳುವರು
::ಹಳಬರಿಗೆ ಸಲ್ಲಿಸುವ ಕುರುಡು ಕಾಣಿಕೆಯನ್ನು
::ಗ್ರೀಸಿಗಪ್ಪಟಭಕ್ತಿ, ನಿಯಮಗಳಿಗಂಥ ಗುಲಾಮ"

ರಾಗಿದ್ದಾರೆಂದು ಹಳಿಯುತ್ತಾನೆ.

ಚರ್ಚಿನಲ್ಲನ ವ್ಯಕ್ತಿದ್ವೇಷದ ಈ ಕೃತಿಗೆ ಪ್ರತಿಯಾಗಿ ಅವನನ್ನು ಅವಹೇಳನಕ್ಕೆ ಗುರಿಮಾಡುವ ಒಂದು ಲೇಖನ ಪ್ರಕಟವಾಯಿತು. *ದ ಕ್ರಿಟಿಕಲ್ ರೆವ್ಯೂ* ಪತ್ರಿಕೆಯ ಈ ಲೇಖನಕ್ಕುತ್ತರವಾಗಿ *ದಿ ಅಪಾಲಜಿ* ಎಂಬ ಮತ್ತೊಂದು ವಿಡಂಬನಕಾವ್ಯವನ್ನು ಚರ್ಚಿಲ್ ರಚಿಸಿದ. ಇದು ದೊಡ್ಡ ನಟರನ್ನು ಕುರಿತುದೇ ಆದರೂ ಮೊದಲ ಕೃತಿಗಿಂತ ಇದರಲ್ಲಿ ವ್ಯಕ್ತಿನಿಂದೆ ಹಾಗೂ ಕಹಿ ಕಡಿಮೆಯಿದ್ದು ಉತ್ತಮ ವಿಡಂಬನೆಯೆನ್ನಿಸಿಕೊಂಡಿದೆ. ಹೊಗಳುಬಂಟನಾಗದ ಜಂಬ, ಸುಳ್ಳು ಹೇಳದ ಪ್ರಾಮಾಣಿಕತೆ, ಮೆಚ್ಚಿಸಲಾರದ ನೇರತನ ಹಾಗೂ ಹಿರಿಮೆ ಗಳಿಸಲಾಗದ ನಿಷ್ಠೆ-ಇವೇ ತನ್ನ ಗುಣಗಳೆಂದು ಕವಿ ಹೇಳಿಕೊಂಡಿದ್ದರೂ ಬದುಕಿನಲ್ಲಿ ಅವನ್ನು ತೋರಲಾಗದುದರಿಂದ ಇವನ ಬಗ್ಗೆ ಜನರಿಗೆ ಸದಭಿಪ್ರಾಯ ಮೂಡಿಬರಲಿಲ್ಲ.

## ಉಲ್ಲೇಖಗಳು 
## ಮೂಲಗಳು 
* 

ವರ್ಗ:ಕವಿಗಳು
ವರ್ಗ:ಬರಹಗಾರರು
ವರ್ಗ:ವಿಡಂಬನಕಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೆರಾಲ್ಡ್ ಗ್ರಿಫಿನ್

thumb|ರಿಚರ್ಡ್ ರಾತ್‍ವೆಲ್ ಬಿಡಿಸಿದ ಗ್ರಿಫಿನ್‍ನ ಚಿತ್ರ
**ಜೆರಾಲ್ಡ್ ಗ್ರಿಫಿನ್** (1803-1840) ಒಬ್ಬ ಐರಿಷ್ ಕವಿ ಮತ್ತು ನಾಟಕಕಾರ.

## ಜೀವನ, ಬರೆದ ಕೃತಿಗಳು 
ಲಿಮರಿಕ್‌ನಲ್ಲಿ ಹುಟ್ಟಿ ಕೆಲಕಾಲ ಲಂಡನ್ ಮತ್ತು ಲಿಮರಿಕ್ ನಗರಗಳಲ್ಲಿ ಪತ್ರಿಕೋದ್ಯಮಿಯಾಗಿ ಕೆಲಸ ಮಾಡಿದ. ಮೊದಲಿಗೆ *ಅಗ್ಯೂಯಿರ್* ಎಂಬ ಗಂಭೀರ ನಾಟಕವನ್ನು ಬರೆದು ಸ್ನೇಹಿತರ ಹೊಗಳಿಕಗೆ ಪಾತ್ರನಾದ. ಅಂದಿನ ನಾಟಕಗಳಲ್ಲಿ ಕ್ರಾಂತಿಕಾರಕ ಬದಲಾವಣೆ ಮಾಡಿ ಜನರ ಅಭಿರುಚಿಯನ್ನೇ ಬದಲಿಸುವಂಥ ನಾಟಕಗಳನ್ನು ಸೃಷ್ಟಿಮಾಡಲು ನಿರ್ಧರಿಸಿ 1823ರಿಂದ ಲಂಡನಿನಲ್ಲಿ ನಿಂತ. ಕವಿ ಮತ್ತು ನಾಟಕಕಾರನಾದ ಜಾನ್ ಬನೀಮ್‌ನ ಶಿಫಾರಸ್ಸು ಇದ್ದರೂ ಗ್ರಿಫಿನ್ ಅನೇಕ ತೊಂದರೆಗಳಿಗೆ ಸಿಲುಕಿದ. 1826ರಲ್ಲಿ *ನಯಡೀಸ್* ಎಂಬ ಆಪೆರವನ್ನು ಬರೆದು ಪ್ರಖ್ಯಾತನಾದ. ಈತನ ಜನಪ್ರಿಯ ಕೃತಿ ಎನಿಸಿದ *ಹಾಲೆಂಡ್ ಟೈಡ್ ಟೇಲ್ಸ್* 1827ರಲ್ಲಿ ಪ್ರಕಟವಾಯಿತು. ಇದನ್ನು *ಮನ್ಸ್‌ಟರ್ ಪಾಪ್ಯುಲರ್ ಟೇಲ್ಸ್* ಎಂದೂ ಕರೆಯುತ್ತಾರೆ. ಇದರ ಅನಂತರ 3 ಸಂಪುಟಗಳ *ಟೇಲ್ಸ್ ಆಫ್ ದ ಮನ್ಸ್‌ಟರ್ ಫೆಸ್ಟಿವಲ್ಸ್* (1827) ಪ್ರಕಟವಾಯಿತು. 1829ರಲ್ಲಿ ಪ್ರಕಟವಾದ ಈತನ *ದ ಕಲೀಜಿಯನ್ಸ್* ಎಂಬ ಕಾದಂಬರಿ ತುಂಬ ಪ್ರಖ್ಯಾತವಾಯಿತು. ಇದು ಮುಂದೆ ಡಯಾನ್ ಬೂಯಸ್ಸಿಕೊನಿಂದ ರಂಗಭೂಮಿಗೆ ಅಳವಟ್ಟ ನಾಟಕವೊಂದಕ್ಕೆ ಆಧಾರವಾಗಿ ಇನ್ನೂ ಹೆಚ್ಚಿನ ಖ್ಯಾತಿ ಗಳಿಸಿತು.

ಅನಂತರ ಗ್ರಿಫಿನ್ ಅನೇಕ ಕಾದಂಬರಿಗಳನ್ನು ಬರೆದು ಖ್ಯಾತನಾದುದಲ್ಲದೆ ದೇಶೀಯ ಸೊಬಗನ್ನು ಸೂಸುವ ಭಾವಗೀತೆಗಳನ್ನು ರಚಿಸಿದ. 1838ರಲ್ಲಿ ಈತ ಡಬ್ಲಿನ್‌ನಲ್ಲಿ ಸೊಸೈಟಿ ಆಫ್ ಕ್ರಿಶ್ಚನ್ ಬ್ರದರ್ಸ್ ಎಂಬ ಧರ್ಮಸಂಸ್ಥೆಗೆ ಸೇರಿದ. ಅನಂತರ ನಾರ್ತ್ ಮೊನಾಸ್ಟರಿಗೆ ಬಂದು ಅಲ್ಲಿ ಟೈಫಸ್ ಎಂಬ ಕಾಯಿಲೆಗೆ ತುತ್ತಾಗಿ ಸತ್ತ. ಸಂನ್ಯಾಸಾಶ್ರಮವನ್ನು ಸ್ವೀಕರಿಸುವ ಮುನ್ನ ತನ್ನಲಿದ್ದ ಹಸ್ತಪ್ರತಿಗಳನ್ನೆಲ್ಲ ಸುಟ್ಟುಹಾಕಿದ. ಆದರೆ, ತನ್ನ 20ನೆಯ ವಯಸ್ಸಿಗಿಂತ ಮುಂಚೆ ಬರೆದದಿದ್ದ ಗಿಸಿಪಸ್ ಎಂಬ ನಾಟಕ ಅಕಸ್ಮಾತಾಗಿ ಅಗ್ನಿಗೆ ಆಹುತಿಯಾಗಿರಲಿಲ್ಲ. ಅದು 1842ರಲ್ಲಿ ಪ್ರಕಟವಾಗಿ ರಂಗಭೂಮಿಯನ್ನು ಕಂಡುದಲ್ಲದೆ ಅತ್ಯಂತ ಯಶಸ್ವೀ ನಾಟಕ ಎನಿಸಿತು. 

1842-43ರಲ್ಲಿ ಈತನ ಎಲ್ಲ ಕೃತಿಗಳನ್ನು ಎಂಟು ಸಂಪುಟಗಳಲ್ಲಿ ಹೊರತರಲಾಯಿತು.

## ಇತರ ಕೃತಿಗಳು 
ಈತನ ಇತರ ಕೃತಿಗಳು: *ದ ಕ್ರಿಶ್ಚನ್ ಪಿಸಿ಼ಯಾಲಜಿಸ್ಟ್* (1830); *ಟೇಲ್ಸ್ ಇಲಸ್ಟ್ರೇಟಿವ್ ಆಫ್ ದ ಫೈವ್ ಸೆನ್ಸಸ್* (1830); *ದಿ ಇನ್‌ವೇಷನ್* (1830; 4 ಸಂಪುಟಗಳು); *ದ ಟೇಲ್ಸ್ ಆಫ್ ಮೈ ನೈಬರ್‌ಹುಡ್*; *ದ ಡ್ಯೂಕ್ ಆಫ್ ಮಾನ್‌ಮತ್* (1836); *ದ ಕೆಲ್ಟ್ ಗ್ಯಾದರರ್* (1854), *ದ ಡೇ ಆಫ್ ಟ್ರಯಲ್* (1854); *ದ ಕಾಯಿನರ್* (1854).

## ಉಲ್ಲೇಖಗಳು 
## ಹೊರಗಿನ ಕೊಂಡಿಗಳು 
* 
* 
* 

ವರ್ಗ:ಕವಿಗಳು
ವರ್ಗ:ನಾಟಕಕಾರರು
ವರ್ಗ:ಕಾದಂಬರಿಕಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ರುಕ್ಮಿಣಿ ಗೋಪಾಲಕೃಷ್ಣನ್

ರುಕ್ಮಿಣಿ ಗೋಪಾಲಕೃಷ್ಣನ್ ಭಾರತದ ಕರ್ನಾಟಕ ಸಂಗೀತದಲ್ಲಿ ಸರಸ್ವತಿ ವೀಣಾ ವಾದಕರು. ಇವರು ೧೯೩೬ರಲ್ಲಿ ಜನಿಸಿದರು.

## ಜೀವನ
ಶ್ರೀಮತಿ ರುಗ್ಮಿಣಿ ಗೋಪಾಲಕೃಷ್ಣನ್ ಅವರು ತಮಿಳುನಾಡಿನಲ್ಲಿ ಜನಿಸಿದರು. ಚಿಕ್ಕ ವಯಸ್ಸಿನಲ್ಲಿ ತಮ್ಮ ಕುಟುಂಬದೊಂದಿಗೆ ಕೇರಳಕ್ಕೆ ತೆರಳಿದರು. ಅವರು ಗಾಯಕ ಶಿಖಾಮಣಿ ಹರಿಕೇಶನಲ್ಲೂರ್ ಮುತ್ತಯ್ಯ ಭಾಗವತರ್ ಅವರ ಮೊಮ್ಮಗಳು. ಅವರು ಕರ್ನಾಟಕ ಸಂಗೀತವನ್ನು ಕಲಿಸುವುದು, ಧ್ವನಿಮುದ್ರಿಸುವುದು ಮತ್ತು ಪ್ರದರ್ಶನದಲ್ಲಿ ೬೫ ವರ್ಷಗಳಿಗೂ ಹೆಚ್ಚು ಕಾಲ ಕಳೆದಿದ್ದಾರೆ ಮತ್ತು ಭಾರತದ ಅತ್ಯುತ್ತಮ ವೀಣಾ ಶಿಕ್ಷಕರಲ್ಲಿ ಒಬ್ಬರಾಗಿದ್ದಾರೆ. 

ಅವರು ತಮ್ಮ ಚಿಕ್ಕಪ್ಪ ಶ್ರೀ ನೆಲ್ಲೈ ಟಿವಿ ಕೃಷ್ಣಮೂರ್ತಿ ಅವರ ಬಳಿ ಸಂಗೀತ ಮತ್ತು ಗಾಯನದಲ್ಲಿ ಪ್ರಾಥಮಿಕ ತರಬೇತಿಯನ್ನು ಪಡೆದಿದ್ದಾರೆ. ಭಾರತ ಸರ್ಕಾರದ ಸಾಂಸ್ಕೃತಿಕ ವಿದ್ಯಾರ್ಥಿವೇತನವನ್ನು ಪದ್ಮಭೂಷಣ ಕೆ.ಎಸ್. ನಾರಾಯಣಸ್ವಾಮಿ ಅವರಿಂದ ಕರ್ನಾಟಕ ಸಂಗೀತದಲ್ಲಿ ಸರಸ್ವತಿ ವೀಣೆಯಲ್ಲಿ ಆಳವಾದ ಅಧ್ಯಯನವನ್ನು ಕೈಗೊಳ್ಳಲು ಪಡೆದರು. ೧೯೫೪ ರಲ್ಲಿ, ೧೭ ನೇ ವಯಸ್ಸಿನಲ್ಲಿ, ೧೮ ನೇ ವಯಸ್ಸಿನಲ್ಲಿ ರುಗ್ಮಿಣಿ ಅವರು ಭಾರತದ ಮೊದಲ ರಾಷ್ಟ್ರಪತಿ ರಾಜೇಂದ್ರ ಪ್ರಸಾದ್ ಅವರಿಂದ ವಯಸ್ಸಿನಲ್ಲಿ ಮೊದಲ ಆಲ್ ಇಂಡಿಯಾ ರೇಡಿಯೋ (ಎಐಆರ್) ವೀಣಾ ಸ್ಪರ್ಧೆಯಲ್ಲಿ ರಾಷ್ಟ್ರಪತಿ ಪ್ರಶಸ್ತಿಯನ್ನು ಗೆದ್ದರು. ೧೯೫೭ ರಿಂದ ೧೯೮೬ ರವರೆಗೆ ಕೇರಳದ ತಿರುವನಂತಪುರಂನಲ್ಲಿರುವ ಸ್ವಾತಿ ತಿರುನಾಳ್ ಸಂಗೀತ ಕಾಲೇಜಿನಲ್ಲಿ ಸಂಗೀತ ವಿಭಾಗದ ಪ್ರಾಧ್ಯಾಪಕಿ ಮತ್ತು ಮುಖ್ಯಸ್ಥರಾಗಿ ಸೇವೆ ಸಲ್ಲಿಸಿದರು. ೧೯೮೭ ರಿಂದ ೧೯೯೦ ರವರೆಗೆ ಅವರು ಪಾಲಕ್ಕಾಡ್‌ನಲ್ಲಿರುವ ಚೆಂಬೈ ಸ್ಮಾರಕ ಸರ್ಕಾರಿ ಸಂಗೀತ ಕಾಲೇಜಿನಲ್ಲಿ ಪ್ರಾಂಶುಪಾಲರಾಗಿ ಸೇವೆ ಸಲ್ಲಿಸಿದರು.

ಅವರು ಕ್ಯಾಲಿಕಟ್ ವಿಶ್ವವಿದ್ಯಾಲಯದ ಅಧ್ಯಯನ ಮಂಡಳಿಯ ಸದಸ್ಯರಾಗಿದ್ದಾರೆ ಮತ್ತು ದೆಹಲಿ ಮತ್ತು ತಿರುವನಂತಪುರಂಗಾಗಿ ಆಲ್ ಇಂಡಿಯಾ ರೇಡಿಯೋದ ಆಡಿಷನ್ ಬೋರ್ಡ್ ಸದಸ್ಯರಾಗಿದ್ದಾರೆ. ತಮಿಳು ಮತ್ತು ಮಲಯಾಳಂ ಭಾಷೆಗಳಲ್ಲಿ ಕರ್ನಾಟಕ ಸಂಗೀತದ ಕುರಿತು ಭಾರತ ಸರ್ಕಾರ ನಿಯೋಜಿಸಿದ ಹಲವಾರು ಪುಸ್ತಕಗಳು ಮತ್ತು ಪ್ರಬಂಧಗಳ ಲೇಖಕರಾಗಿದ್ದಾರೆ. ೧೯೫೪ ರಿಂದ ೬೪ ವರ್ಷಗಳಿಗೂ ಹೆಚ್ಚು ಕಾಲ ಅವರ ವೀಣಾ ವಾಚನಗಳನ್ನು ಪ್ರಸಾರ ಮಾಡುತ್ತಿರುವ ಆಲ್ ಇಂಡಿಯಾ ರೇಡಿಯೋದಿಂದ ಅವರಿಗೆ ಎ-ಟಾಪ್ ಗ್ರೇಡ್ ಆರ್ಟಿಸ್ಟ್ ಎಂಬ ಬಿರುದನ್ನು ನೀಡಲಾಗಿದೆ. ಅವರು ರಾಷ್ಟ್ರೀಯ ಭಾರತೀಯ ದೂರದರ್ಶನ ಚಾನೆಲ್ ದೂರದರ್ಶನದಲ್ಲಿ ನಿಯಮಿತವಾಗಿ ಪ್ರದರ್ಶನಗಳನ್ನು ನೀಡುತ್ತಾರೆ.

## ಪ್ರಶಸ್ತಿಗಳು
* ೧೯೫೪ ರಲ್ಲಿ ನಡೆದ ಮೊದಲ ಆಕಾಶವಾಣಿ ವೀಣಾ ಸ್ಪರ್ಧೆಯಲ್ಲಿ ಭಾರತದ ಮೊದಲ ರಾಷ್ಟ್ರಪತಿ ಡಾ. ರಾಜೇಂದ್ರ ಪ್ರಸಾದ್ ಅವರಿಂದ ರಾಷ್ಟ್ರಪತಿ ಪ್ರಶಸ್ತಿ ಪಡೆದಿದ್ದಾರೆ.
* ೨೦೧೫ರಲ್ಲಿ ಕೇರಳ ಸಂಗೀತ ನಾಟಕ ಅಕಾಡೆಮಿ ಫೆಲೋಶಿಪ್ ಪಡೆದಿದ್ದಾರೆ.

## ರೇಡಿಯೋ ಮತ್ತು ದೂರದರ್ಶನ
ಆಲ್ ಇಂಡಿಯಾ ರೇಡಿಯೋದಿಂದ ಎ-ಟಾಪ್ ಗ್ರೇಡ್ ಆರ್ಟಿಸ್ಟ್ ಎಂಬ ಬಿರುದನ್ನು ಪಡೆದರು

## ಧ್ವನಿಮುದ್ರಿಕೆ ಪಟ್ಟಿ
ನಾದಾಲಯ: ಗಾಯಕಶಿಕಾಮಣಿ ಡಾ.ಎಲ್.ಮುತ್ತಯ್ಯ ಭಾಗವತರಿಗೆ ನಮನ

## ಉಲ್ಲೇಖಗಳು
ವರ್ಗ:ಕರ್ನಾಟಕ ಸಂಗೀತಕಾರರು
ವರ್ಗ:ವೀಣಾ ವಾದಕರು